Ədəbiyyatın yüksək amalı və böyük borcu » Zirvə.info | "ZİRVƏ" İnformasiya Mərkəzi\nAzərbaycan ədəbiyyatında şəxsiyyət problemi həmişə aktual olmuşdur. Ədəbiyyat və şəxsiyyət məsələsi bütün hallarda böyük ədəbiyyatın taleyi ilə bağlı məsələlərin həllində mühüm amillərdən biri kimi çıxış etmişdir. İlk növbədə, ədəbiyyat konkret dövr üçün və ya ümumiyyətlə, ictimai-estetik ideal baxımından xüsusilə fərqlənən, epoxa, məktəb yaratmış görkəmli siyasi və ədəbi şəxsiyyətləri vəsf və ya təqdim edərək əbədiləşdirmişdir. Böyük ümummilli ideallar şəxsiyyətlərin fonunda, ədəbiyyatın rübabında ilhamla səsləndirilmişdir. Bu halda ədəbiyyat şəxsiyyətə bir növ borcunu qaytarmışdır.\nBundan başqa, görkəmli şəxsiyyətlər cəmiyyətin və xalqın təkamül proseslərində böyük ədəbiyyatın rolunu və təsirini dərindən qiymətləndirdikləri üçün, yaşadıqları dövrün ədəbi prosesini ölkənin qarşısında duran böyük ideallara doğru istiqamətləndirmişlər. Bu halda şəxsiyyət xalqı oyatmaq, dirçəltmək, səfərbər etmək məqsədilə ümumiyyətlə, ədəbiyyat faktorundan, ya da yazıçı amilindən düşünülmüş şəkildə istifadə etmişdir. Hər iki halda ədəbiyyat və şəxsiyyət münasibətlərindən yazıçılar da, ədəbiyyat da, hətta zaman da qazanmışdır.\nHeydər Əliyevin simasında şəxsiyyət və ədəbiyyat münasibətləri bütün hallarda ədəbiyyatın xeyrinə olmuşdur.\nBu məqamda ilk növbədə şəxsiyyət - Heydər Əliyev ədəbiyyatı, Azərbaycan ədəbi-ictimai fikrini xalqın böyük ideallarına doğru məharətlə istiqamətləndirmiş və inkişaf etdirmişdir.\nMəhz ulu öndər Heydər Əliyevin apardığı məqsədyönlü siyasət sayəsində XX əsrin 70-80-ci illərindən Azərbaycan ədəbiyyatı milli-mənəvi dəyərləri vəsf etmiş və xalqın tarixi ilə bağlı mövzulara və şəxsiyyətlərə doğru böyük dönüş baş vermişdir. Bu isə nəticə etibarilə Azərbaycanda cəmiyyət həyatında ümummilli ideallar uğrunda mübarizənin böyük hərəkat səviyyəsinə qaldırılmasına gətirib çatdırmışdır. Haqlı olaraq deyildiyi kimi, həmin dövrdə tarixi mövzuda yazılmış bədii əsərlər milli-tarixi özünüdərk proseslərinin dərinləşməsində əhəmiyyətli rol oynamışdır, proseslərin kütləviləşməsinə və miqyasının genişlənməsinə özünün layiqli təsirini göstərmişdir.\nHeydər Əliyevin dövlətçilik təfəkkürünün formalaşmasında, görkəmli dövlət xadiminin zəngin mənəviyyata və geniş dünyagörüşə malik nəhəng şəxsiyyət masştabını fəth etməsində ədəbiyyat və incəsənətin də böyük və xüsusi rolu olmuşdur. Ulu öndər həmişə bu fikirdə olmuşdur ki: “Bədii söz insanların ağlına və ürəyinə daha tez yol tapır, daha dərindən nüfuz edir, onlara son dərəcə böyük təsir göstərir”. Bu baxımdan qeyd etmək lazımdır ki, Heydər Əliyev dünyada geniş və sistemli ədəbiyyat biliyinə malik olan nadir dövlət xadimlərindən biridir.\nMüasirləri hələ gənclik illərində onun Naxçıvanın teatr mühitində yaxından iştirak etdiyini, “Vaqif” pyesində, “Qaralar ölkəsində” adlı dram əsərində əsas rolları məharətlə ifa etdiyini xatırlayırlar. Heydər Əliyevin teatr həvəskarı olmasına dair nadir fotoşəkillər görkəmli dövlət xadiminin Naxçıvan şəhərindəki muzeyində qorunub saxlanmaqdadır. Vaxtilə Naxçıvan Pedaqoji Texnikumunda onunla oxumuş tələbə yoldaşı Dövlət Məmmədov Heydər Əliyevin ədəbiyyata və teatra münasibəti haqqında aşağıdakıları yazmışdır: “Yadımdadır, Lev Tolstoyun “Hərb və sülh” romanını o vaxt rus dilində oxuyur, məzmununu bizə danışırdı... Bundan əlavə, həvəskar teatrda da çalışırdı. Tamaşalarda adətən, baş rolları oynayır, özü də şah, hökmdar, xalq qəhrəmanı obrazını canlandırırdı”.\nBütün bunlarla bərabər, bu görkəmli tarixi şəxsiyyət bədii ədəbiyyatın şəxsi taleyindəki böyük rolunu özü də nəzərə çarpdırmışdır. O, 1997-ci ildə, müstəqillik dövründə keçirilən Azərbaycan Yazıçılarının X qurultayındakı nitqində bu gerçəkliyi aşağıdakı kimi etiraf etmişdir: “Şəxsən mən ədəbiyyatı çox sevən adamam və gənc vaxtlarımdan, hətta uşaqlıqdan, məktəbdə ilk ədəbiyyat nümunələrini oxuyandan ədəbiyyatı sevmişəm... Mənim bir insan kimi formalaşmağımda, təhsilimdə, əxlaqımda, mənəviyyatımda ədəbiyyatın, mədəniyyətin çox böyük rolu olmuşdur. Mən orta məktəbdə oxuyarkən Azərbaycan şairlərinin, yazıçılarının bütün əsərlərini sevə-sevə oxumuşdum... O illərdə, o uşaqlıq və gənclik illərində onlar mənə o qədər təsir edib ki, mən onları unutmamışam. Bu, “oxumuşam, unutmamışam” sözləri sadəcə, bir fikir deyil. Yəni, onlar mənə təsir edib, mən onlardan bəhrələnmişəm, mənəvi qida almışam”.\nAzərbaycan ədəbiyyatını və dünya ədəbiyyatı klassiklərini mütaliə etmək, dərindən bilmək, yadda saxlamaq və dövlət siyasətində ədəbiyyat amilindən məharətlə istifadə etmək baxımından Azərbaycan Respublikasının rəhbəri Heydər Əliyevlə müqayisə edilə biləcək dövlət başçısı göstərmək çətindir.\nÇoxcildlik siyasi irsinə, ədəbiyyat haqqında nitqlərinə, çıxışlarına, yazıçılara ünvanladığı təbrik məktublarına əsaslanaraq, belə bir nəticə çıxarmaq mümkündür ki, Heydər Əliyev Azərbaycanın qədim dövrlərdə, orta əsrlərdə və ya öz dövründə yaşayıb-yaratmış görkəmli yazıçı və şairlərinin demək olar ki, mütləq əksəriyyətinin əsərlərini diqqətlə oxumuş, özü üçün konkret nəticələr çıxarmışdır. O, dünya ədəbiyyatının, xüsusən rus ədəbiyyatının şedevrlərinə də yaxından bələd idi. Bu dahi şəxsiyyət söz sənəti dühalarının əsərlərini və ideyalarını dərindən mənimsəmişdir. Akademik Bəkir Nəbiyevin vaxtilə yazdığı kimi, “bunun birinci səbəbi özünün də dəfələrlə etiraf etdiyi və konkret əməllərində sübuta yetirdiyi məhəbbətdir: ədəbiyyata, sənətə, mədəniyyətə sonsuz məhəbbət. Digər bir səbəb Heydər Əliyevin klassik irsimizə və çağdaş ədəbi-mədəni prosesə bələdliyidir”.\nBu səbəbdəndir ki, Azərbaycan yazıçılarının 1971-ci ildə keçirilmiş V qurultayından 1997-ci ildə keçirilən X qurultayınadək bütün mötəbər tədbirlərində iştirak və çıxış edən Heydər Əliyevin nitqlərində ədəbiyyatın cəmiyyətin və mənəviyyatın inkişafındakı rolu ilə eyni səviyyədə müasir həyatın inkişafındakı borcu və vəzifələri də ən zəruri məsələlər sırasında xüsusi yer tutmuşdur.\nƏlbəttə, görkəmli dövlət xadimi Heydər Əliyevin xüsusi rəğbət bəslədiyi yazıçı və şairlər, ayrıca fərqləndirdiyi, üstünlük verdiyi bədii əsərlər olmuşdur. Bu məqamda dövlət xadimi səviyyəsində onun şəxsi ədəbi zövqü və maraqları, ədəbiyyatda izlədiyi qayədə qabarıq şəkildə ifadə olunur. Heydər Əliyev qəti olaraq bu fikirdə idi ki, “...yalnız o yazıçıların insanın zəkasına və qəlbinə təsir göstərmək kimi böyük mənəvi hüququ var ki, o, ictimai həyatda da, şəxsi davranışı ilə də öz oxucusuna doğrudan da nümunə ola bilir, yəni, xalq qarşısında öz mənəvi məsuliyyətini bütün dərinliyi ilə dərk edir”.\nMüşahidələr göstərir ki, böyük siyasi xadim Heydər Əliyev dram əsərləri içərisində Cəlil Məmmədquluzadənin “Ölülər” tragikomediyasına, şairlərdən xalq şairi Səməd Vurğunun “Azərbaycan” şeirinə, poema janrı baxımından Məhəmmədhüseyn Şəhriyarın “Heydərbabaya salam” əsərinə, milli mətbuat sarıdan “Molla Nəsrəddin” jurnalına, opera üzrə Üzeyir Hacıbəyovun “Koroğlu”suna, mənzum faciələrdən Hüseyn Cavidin “İblis”inə xüsusi önəm verdiyini və bu ədəbi nümunələri xüsusilə fərqləndirdiyini dəfələrlə nəzərə çarpdırmışdır.\nDiqqət edilsə, bu ədəbiyyat faktlarının hər birində yüksək bədiiliklə yanaşı, xalqın milli-mənəvi özünüdərk məsələləri və böyük ictimai idealları özünün parlaq əksini tapmışdır. Ona görə də Heydər Əliyevin bədii ədəbiyyata münasibətdə şəxsi maraqları ilə dövlətçilik düşüncəsinin üstüstə düşdüyü, bir-birini üzvi surətdə tamamladığı aşkar müşahidə olunur.\nBütövlükdə isə Heydər Əliyev ədəbiyyata xalqın milli-tarixi varlığının, mənəviyyatının üzvi tərkib hissəsi kimi baxmış, ədəbiyyatı cəmiyyəti və insanı dəyişdirib inkişaf etdirən bilik və hikmət xəzinəsi kimi dəyərləndirmişdir. Heydər Əliyevin ədəbiyyat sevgisi Vətən və xalq sevgisinin, milli dövlətçilik baxışlarının əsas göstəricilərindən, zəruri amillərindən birini təşkil edir. Görkəmli dövlət xadimi hələ 1971-ci ildə Azərbaycan yazıçılarının\nV qurultayındakı tarixi nitqində məsələnin bu cəhətini ön mövqeyə çəkərək demişdi: “Azərbaycan ədəbiyyatı həmişə öz xalqının həyatının ön sıralarında irəliləmişdir. Bu ədəbiyyat xalqımızın qəhrəmanlıq tarixini ədəbiləşdirib bizə çatdırmış, bizim qarşımızda bütün əzəməti ilə açmışdır”.\nƏdəbiyyata xalqın keşməkeşli taleyinin, tarixi yaddaşının, müasir həyatının və inkişafının əks-sədası kimi baxan Heydər Əliyev bədii düşüncədə tarixilik, millilik və müasirlik prinsiplərinə xüsusi dəyər vermişdir. Həmin prinsiplər Heydər Əliyevin dövlətçilik təlimində və ədəbiyyat siyasətində sadəcə, yanaşı mövcud olan amillər deyildir. Əksinə, qeyd olunan istiqamətlər Heydər Əliyev təlimində dövlətçilik fəaliyyəti ilə ədəbiyyat işinin vəhdətində, üzvi sintezində tam məna tapa bilir. Bu isə sovet rejimi çərçivəsində olsa belə, nəticə etibarilə Azərbaycanda möhkəm milli əsaslara malik olan, davamlı tarixi ənənələri qoruyub saxlayan və müasir inkişafın önündə gedən dövlət hakimiyyətini formalaşdırmaqdan və möhkəmləndirməkdən ibarət olmuşdur.\nAzərbaycanda 1969-1982-ci illərdə milli mədəniyyət və ədəbiyyat böyük sürətlə inkişaf etdirilmiş, yaradıcı qüvvələrin qarşısında geniş üfüqlər açılmış, onların keçmiş Sovetlər İttifaqı miqyasında tanıdılması və qiymətləndirilməsi istiqamətində böyük addımlar atılmışdır. Görkəmli ədəbiyyat və incəsənət xadimləri Qara Qarayevin, Rəsul Rzanın, Tahir Salahovun, Mirzə İbrahimovun, Rəşid Behbudovun, Süleyman Rəhimovun dövrün ən yüksək mükafatı olan Sosialist Əməyi Qəhrəmanı fəxri adına layiq görülmələri böyük dövlət xadimi Heydər Əliyevin siyasi hakimiyyətinin birinci mərhələsinin ən mühüm hadisələridir. 1972-ci ildə böyük dövlət xadimi və görkəmli yazıçı Nəriman Nərimanovun anadan olmasının 100 illik yubileyinin keçirilməsi və Bakı şəhərində ona əzəmətli heykəl ucaldılması dövrün mühüm tarixi hadisəsinə çevrilmişdir. Məlum olduğu kimi, sovet rejimi qeyri-rəsmi şəkildə milliyyətçi hesab edərək Nəriman Nərimanovu ictimai-ədəbi mühitin arxa planına ötürdüyünə görə, Heydər Əliyev bu böyük şəxsiyyətin yubileyini keçirmək və heykəlini qoymaq üçün Moskva-Kreml səviyyəsində iş aparmalı olmuş və mühüm əhəmiyyətə malik olan həmin tədbirləri həyata keçirməyə nail ola bilmişdir. Beləliklə, Nəriman Nərimanov yenidən Azərbaycan xalqına qaytarılmışdır.\nMəhz buna görə, Heydər Əliyevin Nəriman Nərimanovun heykəlinin açılışı mərasimində dediyi aşağıdakı fikirlər böyük ictimai-siyasi məna daşıyır: “Azərbaycan paytaxtında bütün ömrünü zəhmətkeşlərin azadlığı və səadəti uğrunda mübarizəyə həsr etmiş insanın, SSRİ Mərkəzi İcraiyyə Komissarlığının ilk sədrlərindən biri Nəriman Nərimanovun abidəsinin ucaldılmasının dərin rəmzi mənası vardır. ...Nəriman Nərimanov bu gün bizimlədir. O özünün nəhəng qaməti ilə burada, qocaman Xəzərin dalğaları üzərində, ...Bakıda ucalır və sovet hakimiyyəti illərində tanınmaz dərəcədə dəyişilmiş respublikamıza elə bil iftixarla nəzər salır”.\nHeydər Əliyevin ədəbiyyatda apardığı millilik siyasəti özündə xəlqilik, vətənpərvərlik, adət-ənənələrə dərin ehtiram, ana dilinin mövqeyinin genişləndirilməsi və sair kimi məsələləri əhatə edir. Bu istiqamətlərin hər biri üzrə ədəbiyyat sahəsində aparılan siyasət geniş mənada incəsənətin bütün sahələrini də əhatə etmiş, beləliklə, ümumdövlət siyasətinin əsaslarına çevrilmişdir. Heydər Əliyevin Azərbaycana rəhbərliyinin birinci dövründə başlanan bu siyasi xətt müstəqillik dövründə də davam və inkişaf etdirilərək vahid bir dövlətçilik təlimi səviyyəsinə çatdırılmışdır.\nQeyd etmək lazımdır ki, Heydər Əliyevin ana dilinin dövlət dilinə çevrilməsi və imkanlarının genişləndirilməsi uğrunda apardığı mübarizədə ədəbiyyat faktorundan istifadə bütün sahələrdə aparılan milliləşdirmə tədbirlərinə zəmin hazırlamaq niyyətini izləmişdir. Əslində isə ana dili uğrunda mübarizə geniş mənada milli istiqlaliyyət yolunda addım-addım irəli getmək demək idi. Buna görə də diqqət edilsə, XX əsrin 70-80-ci illərində Azərbaycan ədəbi-ictimai mühitində ana dili məsələləri geniş yer tutmuşdur. Xalq şairləri Rəsul Rza, Bəxtiyar Vahabzadə, Xəlil Rza, Məmməd Araz, bir qədər sonra Anar və Sabir Rüstəmxanlı kimi sənətkarların ana dili uğrunda apardıqları milli mücadiləyə dövlət səviyyəsində müəyyən üsullarla meydan açılmış və bu, mahiyyət etibarilə xalq arasında və mərkəzi hökumətdə Azərbaycan dilinin dövlət dili səviyyəsinə qaldırılması üçün ictimai rəyi hazırlamışdır.\nDoğrudan da cəmiyyətdə ana dili uğrunda gedən prosesləri zaman-zaman mərkəzi hökumətin diqqətinə çatdırmaqla və məsələyə Siyasi Büro səviyyəsində aydınlıq gətirməyi bacarmaqla Heydər Əliyev hələ sovet hakimiyyəti illərində, 1978-ci ildə Azərbaycan dilinin dövlət dili kimi ölkənin Konstitusiyasına ayrıca maddə kimi daxil edilməsinə nail olmuşdur. Bununla yanaşı, milli mücadiləyə könül vermiş, ömür sərf etmiş yazıçı və şairlər deputat seçilmək, fəxri adlar və dövlət mükafatları almaqla həm rəğbətləndirilmiş, həm də etibarlı şəkildə müdafiə olunmuşlar. Əslində, bu yolla Heydər Əliyev həm də onların fəaliyyətinə dəstək verdiyini göstərmiş, həmin yazıçıların toxunulmazlığına real təminat yaratmışdır.\nKeçən əsrin 70-ci illərində Heydər Əliyevin Azərbaycanın bir qrup tanınmış dilçi alimlərini - Muxtar Hüseynzadəni, Əlövsət Abdullayevi, Yusif Seyidovu, Ağaməli Həsənovu çoxcildlik “Müasir Azərbaycan dili” dərsliyinə görə respublikanın Dövlət Mükafatı ilə təltif etməsi də elmi-ictimai və ədəbi-mədəni mühitdə ana dilinin mövqeyinin daha da möhkəmləndirilməsinə xidmət etmişdir. Bununla, Heydər Əliyev hələ XVI əsrdə Şah İsmayıl Xətai ilə başlanan, zaman-zaman qabarıb-çəkilən ana dili siyasəti məsələsini ilk dəfə tam rəsmi olaraq böyük qətiyyətlə dövlət siyasəti səviyyəsində həyata keçirməklə tamamlamışdır. Ana dili uğrunda aparılan mübarizə öz növbəsində Azərbaycan cəmiyyətində və ədəbiyyatında millilik məsələsini diqqət mərkəzinə çəkmək, geniş mənada milli azadlıq mövzusunu dəstəkləmək demək idi.\nÖlkəmiz müstəqillik qazandıqdan sonra Heydər Əliyevin böyük demokrat Cəlil Məmmədquluzadənin 1994-cü ildə keçirilmiş 125 illik yubileyində ana dili məsələlərinə göstərdiyi xüsusi diqqət həmin sahədəki digər böyük tədbirlərin başlanğıcına çevrilmişdir. Heydər Əliyev görkəmli yazıçı haqqındakı nitqində “Azərbaycan tarixində görkəmli yer tutmuş dahi bir insan, yazıçı, publisist, filosof, mütəfəkkir, xalqımızın mədəniyyətini çox zənginləşdirmiş bir şəxsiyyət, ...ədəbiyyatımızın klassiki” kimi çox yüksək qiymətləndirdiyi Cəlil Məmmədquluzadənin ana dili uğrunda mübarizəsini müasir dövr üçün də zəruri hesab etmişdir: “Cəlil Məmmədquluzadənin fəaliyyətində ən dəyərli cəhətlərdən biri də Azərbaycan xalqının dilinin inkişafı üçün göstərdiyi xidmətlərdir. Onun daim işlətdiyi “Vətən, Vətən, Vətən! Millət, Millət, Millət! Dil, Dil, Dil!” sözləri xalqımızın, millətimizin fikirlərini, arzularını ifadə edir. Ədibin ana dilinə - Azərbaycan dilinə böyük diqqəti, ana dilini bilməyə səsləməsi və ana dilinin, Azərbaycan dilinin hər yerdə hökm sürməsi zəruriliyinə dair fikirləri, yazıları o vaxt üçün vacib idi, bu gün üçün də çox aktualdır”.\nHeydər Əliyevin ədəbiyyat siyasətinin əsasını təşkil edən ən mühüm amil geniş mənada azərbaycançılıq məfkurəsinin cəmiyyətdə geniş yer tutmasından ibarət idi. Böyük dövlət xadimi özünün bütün fəaliyyəti boyu azərbaycançılıq idealını həmişə ön mövqedə saxlamış, ədəbiyyat sahəsində də bu ümummilli ideala xüsusi diqqət yetirmişdir. O, bu böyük ümummilli qayəsini həyata keçirmək üçün ən müxtəlif vasitələrdən, o cümlədən ədəbiyyat amilindən məharətlə istifadə etmişdir. Böyük Azərbaycan şairi İmadəddin Nəsiminin anadan olmasının 600 illik yubileyi hadisəsindən istifadə edərək Heydər Əliyev əvvəla, onun mənşə etibarilə azərbaycanlı olması fikrini möhkəmləndirmiş, ikincisi isə orta əsrlərdə azərbaycanlıların geniş ərazilərdə, müxtəlif Şərq ölkələrində yaşayıbyaratdıqlarını gündəmə gətirmişdir. Sovet cəmiyyətində bu mövzuda açıq danışmağın böyük çətinliklərinin olduğu bir vaxtda Azərbaycan Sovet Respublikası rəhbərinin “mühacirətdə” yaşamış sənətkarın ölkədə yubileyini keçirməsi, Bakıda heykəlini ucaltması, adının rayona, metro stansiyasına, məktəbə verilməsi qəhrəmanlıq hadisəsi idi.\nBöyük Azərbaycan şairi Məhəmməd Füzulinin 500 illik yubileyi də türk dünyasının ortaq sənətkarlarından biri kimi qəbul edilən bu böyük sənətkarın milliyyətcə azərbaycanlı olmasına dair reallığı möhkəmləndirməklə bərabər, həm də Azərbaycanı tanıtmaq, azərbaycançılıq ideyasının, milli-mənəvi dəyərlərimizin tarixi-ədəbi köklərini cəmiyyətə çatdırmaq məqsədini izləmişdir: “Dahi Füzulinin 500 illik yubileyinin keçirilməsi böyük mütəfəkkir şairin Azərbaycan xalqı qarşısında, bütün türk xalqları, dünya mədəniyyəti qarşısındakı xidmətlərinə verilən qiymətdir. Eyni zamanda, həm də mədəniyyətimizi, tariximizi təbliğ etmək üçün çox əlverişli fürsətdir və biz bundan hərtərəfli istifadə etməliyik”.\nGöründüyü kimi, Heydər Əliyevin ədəbiyyat təlimindəki millilik anlayışı özündə bütün dolğunluğu ilə azərbaycançılıq məfkurəsini əks etdirir. Və yaxud da azərbaycançılıq Heydər Əliyevin apardığı ümummilli siyasətin lokomotividir. Azərbaycan ədəbiyyatı klassiklərindən Nizami Gəncəvinin, İmadəddin Nəsiminin, Mə-həmməd Füzulinin, Molla Pənah Vaqifin, Mirzə Fətəli Axundzadənin, Cəlil Məmmədquluzadənin, Nəriman Nərimanovun, Hüseyn Cavidin, həmçinin yeni dövr bədii fikrimizin Cəfər Cabbarlı, Səməd Vurğun, Rəsul Rza, Mirzə İbrahimov, İlyas Əfəndiyev, Süleyman Rüstəm, Anar, Elçin, Qabil, Məmməd Araz, Mirvarid Dilbazi, Sabir Rüstəmxanlı və başqaları kimi onlarla nümayəndələrinin dövlət səviyyəsində yubileylərinin keçirilməsi, bu yaradıcı şəxsiyyətlər haqqında aparılan tədqiqat-təbliğat işləri həmin sənətkarların mənsub olduğu xalqa daha yaxından tanıdılması ilə bir sırada, həm də azərbaycançılıq ideyasının geniş miqyasda yayılmasına və dərindən mənimsədilməsinə uğurla xidmət etmişdir.\nHeydər Əliyev keçmiş İttifaq səviyyəsində ən yüksək siyasi dairələrdə böyük cəsarətlə bəyan etmişdir ki: “Nizamidən, Füzulidən danışarkən onları təkcə şair kimi deyil, böyük filosoflar kimi dünyaya, dünya mədəniyyətinə, elminə böyük töhfələr vermiş mütəfəkkirlər kimi tanıtmalıyıq. Nizami Gəncəvinin yubileyi bu böyük sənətkarın timsalında Azərbaycanın əvvəlcə keçmiş Sovetlər İttifaqında, daha sonra isə bütün mədəni dünyada tanıdılması missiyasına uğurla xidmət etmişdir. Məsələnin bu şəkildə qoyuluşu həm Nizami Gəncəvinin, həm də onu yetirən xalqın mənəvi zənginliyinin, bəşəri dəyərlərinin də təqdim olunmasına meydan açmışdır.\nHeydər Əliyevin böyük əks-səda doğurmuş aşağıdakı mülahizələri də Azərbaycanın, xalqımızın ədəbi şəxsiyyətlər vasitəsilə tanıdılması qayğılarını aydın surətdə əhatə edir: “Bu yubileyi keçirərkən, biz xalqımızın özünü tanımasını təmin edəcəyik və etməliyik. Xalq gərək daim öz kökünü xatırlasın, tarixini öyrənsin, milli mədəniyyətindən, elmindən heç vaxt ayrılmasın. Şübhəsiz ki, bu yubileyin keçirilməsi indiki nəslin... tariximizin nə qədər zəngin olduğunu və Azərbaycan xalqının dünya mədəniyyətinə neçə töhfələr verdiyini dərk etməsinə şərait yaradacaq və hər bir azərbaycanlıda, ilk növbədə, gənc nəsildə milli iftixar, vətənpərvərlik hisslərini daha da yüksəldəcəkdir. Bunun özü müstəqil Azərbaycanda bizim üçün çox gərəkli bir amildir”.\nHeydər Əliyev azərbaycançılıq məfkurəsini milli istiqlal mücadiləsi miqyasınadək inkişaf etdirmişdir. Ölkəmizdə azərbaycançılar həm də milli istiqlalçılar kimi tanınmış və müxtəlif vasitələrlə müdafiə olunmuşlar. Bütün faktlar və hadisələr sübut edir ki, Heydər Əliyev keçmiş sovet rejimi dövründə bütün çətinliklərə baxmayaraq, milli istiqlal düşüncəsinin əsaslarını formalaşdırmaq kimi məsuliyyətli və şərəfli bir vəzifəni böyük bacarıqla həyata keçirmişdir. Sovet dövləti ilə münasibətləri tərs gələn milli istiqlalçıların - Sovet İttifaqı Qəhrəmanı, akademik Ziya Bünyadovun, xalq yazıçısı Mirzə İbrahimovun, böyük vətəndaş alim, professor Abbas Zamanovun, xalq şairləri Bəxtiyar Vahabzadənin, Xəlil Rzanın və başqalarının böyük dayağı ölkə rəhbəri Heydər Əliyev olmuşdur. XX əsrin 70-80-ci illərində baş verən əsas ictimai-siyasi, ədəbi-mədəni hadisələrin, görünən və görünməyən proseslərin mahiyyətində millilik amili, müstəqillik düşüncəsi, milli dövlətçilik qavrayışı dayanmışdır.\nDeməli, ədəbiyyat vasitəsilə milli-mənəvi özünüdərk proseslərinin daha da dərinləşdirilməsi, azərbaycançılıq məfkurəsinin mənimsədilməsi və istiqlalçılıq miqyasına çatdırılması Heydər Əliyevin ədəbiyyat siyasətinin əsas prinsiplərindəndir. Ulu öndər həmişə bu fikirdə olmuşdur ki, “...bizim ədəbiyyatımızın xalqımıza etdiyi ən böyük xidmət ondan ibarətdir ki, şairlərimiz, yazıçılarımız öz əsərləri ilə Azərbaycanda, xalqımızda, millətimizdə daim milli hissiyyatları oyatmağa çalışmışlar. Milli özünüdərk, milli oyanış, dirçəliş prosesi xalqımıza birinci növbədə ədəbiyyatdan keçibdir”. Dövlət rəhbərinin Azərbaycan yazıçı və şairlərinə göstərilən diqqət və qayğının ətrafında da ədəbiyyatın milli-mənəvi özünüdərk, vətənpərvərlik, azərbaycançılıq ideyalarının həyata keçirilməsində ədəbiyyatın xüsusi roluna və əhəmiyyətinə bəslədiyi yüksək münasibəti dayanmışdır.”Kitabi-Dədə Qorqud” dastanlarının yaranmasının 1300 illiyinin beynəlxalq miqyasda keçirilməsi görkəmli dövlət xadiminin Azərbaycan xalqını və ölkəsini dünya səviyyəsində tanıtmasına, dövlətimizə və xalqımıza etibarlı tərəfdaşlar qazandırmasına doğru istiqamətləndirilmiş və müsbət nəticələrin əldə edilməsinə səbəb olmuşdur. Türkdilli Dövlətlər Birliyinin Zirvə toplantısının iştirakçıları olan dövlət başçılarının qatıldıqları yubiley mərasimində müstəqil Azərbaycan Respublikasının rəhbəri kimi Heydər Əliyevin nitqində ifadə olunan aşağıdakı fikirlər müasir dövr üçün bir çox cəhətdən əhəmiyyətli olan bəyanat kimi səslənmişdir: “Kitabi-Dədə Qorqud” bizim ana kitabımızdır. Biz fəxr edirik ki, Dədə Qorqud bizim əcdadımızdır. Biz fəxr edirik ki, “Kitabi-Dədə Qorqud” kimi abidəmiz vardır. Biz fəxr edirik ki, “Kitabi-Dədə Qorqud” kimi ulu əcdadımız vardır”.\nGörkəmli dövlət xadimi Heydər Əliyevin meydana qoyduğu aşağıdakı düşünülmüş format “Kitabi-Dədə Qorqud” dastanlarına münasibətdə obyektiv reallığı əks etdirən və bütün mövcud olan və ola biləcək mübahisələrə son qoyan siyasi-elmi düsturdur: “Kitabi-Dədə Qorqud” bütün türk dünyasına məxsusdur. Onun Vətəni Azərbaycandır, sahibi Azərbaycan xalqıdır, müstəqil Azərbaycan dövlətidir”.\nDünya şöhrətli böyük Azərbaycan şairi Nizami Gəncəvinin anadan olmasının 840 illik yubileyinin qeyd olunması ilə də Heydər Əliyev ilk növbədə bu qüdrətli sənətkarı lazımi səviyyədə öz ölkəsi olan Azərbaycanda, daha çox isə bəşəri ideallar carçısı olan qüdrətli Azərbaycan şairi kimi dünyada tanıtmaq və xalqımızın milli iftixar duyğusunu yüksəltmək vəzifələrini uğurla həyata keçirmişdir. Nizami Gəncəvinin yubileyinin keçmiş Sovetlər İttifaqı miqyasında keçirilməsi üçün Kreml rəhbərliyindən razılıq əldə olunması yolunda dövlət rəhbərinin apardığı məqsədyönlü işin özü də vətənpərvərlik və iftixar düşüncəsi üçün örnəkdir. Ulu öndərin Nizami Gəncəvinin 840 illik yubileyi mərasimi ilə bağlı söylədiyi aşağıdakı sözlər hər bir azərbaycanlıda dərin vətənpərvərlik duyğuları oyatmağa xidmət edir: “Nizami Gəncəvinin 840 illiyini böyük bir yubiley kimi qeyd edəndə, bizə çox yerdə irad tuturdular ki, 840 il yuvarlaq tarix deyildir. Ancaq biz sübut etdik ki, Nizami Gəncəvi elə bir şəxsiyyətdir ki, tarixdə, dünya mədəniyyətində elə bir iz qoyub getmişdir ki, onun yubileyi hər il keçirilə bilər”.\nBunlar Heydər Əliyevin ədəbiyyat siyasətində həm də Azərbaycanın mənafeyinin qorunması, müdafiə edilməsi kimi məsələlərin də əhatə olunduğunu qabarıq surətdə nəzərə çarpdırır.\nÜmummilli lider Heydər Əliyevin ədəbiyyat siyasətində tarixilik prinsipinin özünəməxsus yeri vardır. Böyük dövlət xadimi Heydər Əliyev bu fikirdə idi ki, “Azərbaycanın qədim tarixini, əsrlər boyu keçdiyi yolu gərək həm öz vətəndaşlarımıza, həm də... respublikamıza maraq göstərən adamlara tanıtmaq lazımdır”. Heydər Əliyev Azərbaycan xalqına özünün soykökünü, milli-tarixi keçmişini dərindən və əsaslı şəkildə dərk etdirmək, mənimsətmək, xalqımızda milli qürur hisslərini daha da yüksəltmək üçün tarixi mövzularda bədii əsərlərin yazılmasına meydan verilməsini zəruri saymışdır. Heydər Əliyev epoxasında dövlət səviyyəsində təşviq edilən tarixi mövzulara müraciət siyasətinin işığında görkəmli Azərbaycan yazıçıları İsmayıl Şıxlının, Anarın, Elçinin, İsa Hüseynovun, Yusif Səmədoğlunun, Əzizə Cəfərzadənin, Hüseyn İbrahimovun, Fərman Kərimzadənin, Əlisa Nicatın, Həmid Arzulu və başqalarının tarixi mövzularda yazdıqları bədii əsərlər Azərbaycan xalqının milli-tarixi özünüdərk proseslərinin dərinləşməsində əhəmiyyətli rol oynamışdır. Dövlət dəstəyi sayəsində ölkədə tarixi mövzularda yazılmış bədii əsərlərin əsasında filmlərin çəkilməsi, teatr tamaşalarının hazırlanması, bu əsərlərdən bəzilərinin rus dilinə tərcümə olunması, xarici ölkələrdə nəşri prosesinin kütləviləşdirilməsinə və miqyasın genişlənməsinə özünün layiqli töhfəsini vermişdir. Beləliklə, Azərbaycan təkcə müasir inkişaf səviyyəsi ilə deyil, həm də zəngin tarixi ənənələri ilə dünyada tanıdılmışdır.\nTarixilik prinsipini önə çəkərkən Heydər Əliyev klassik ədəbi ənənədən yaradıcı şəkildə istifadə etməyi ən zəruri amillərdən biri saymışdır. Onun böyük uzaqgörənliklə və sanki mahir bir ədəbiyyatşünas dəqiqliyi ilə Azərbaycan yazıçılarının 1981-ci ildə keçirilmiş VII qurultayındakı tarixi nitqində səslənən aşağıdakı fikirlər yazıçı və şairlər üçün çox əhəmiyyətli sənət direktivləridir: “Hər bir sənətkar öz xalqının övladıdır və onun tarixi qarşısında məsuliyyət daşıyır. Əvvəlki nəsillərin istedadı və əməyi ilə yaradılmış bütün sərvətləri mənimsəmədən,... əvvəlki təcrübəyə arxalanmadan müvəffəqiyyətlə irəli getmək olmaz. Tarix ən qüdrətli və təsirli tərbiyə vasitələrindən, şüurları və həyat mövqelərini formalaşdırmaq vasitələrindən biridir. Mədəniyyətin milli sərvətlərinin demək olar əsas mühafizəçisi olan yazıçının yüksək vətəndaşlıq vəzifəsi xalqın tarixini onun müasir mədəniyyətinə xidmət göstərməyə cəlb etməkdir”.\nHeydər Əliyevə görə, tarixi mövzuda yazılan əsərlərdə tarixiliklə bədiilik və müasirlik vəhdət daşımalıdır: “Tarixi simaların obrazları yaradılan və tariximizin çox mühüm dövrləri tərənnüm olunan ədəbi əsərlər ən yüksək səviyyədə yazılmalıdır. Bunlar çox mühüm, açıq deyək ki, mürəkkəb mövzulardır. Belə mövzuların öhdəsindən yalnız yüksək istedadlı, dərin bilikli sənətkarlar gələ bilərlər”. Buna görə də tarixi mövzular əsərlər yaratmağa girişməzdən əvvəl ədib öz qüvvə və imkanlarını götür-qoy etməli, böyük və ciddi hazırlıq işi aparmalıdır.\nİctimai-siyasi istiqaməti ilə yanaşı, elmi cəhətdən də əhəmiyyətli olan yuxarıdakı mülahizələr tarixiliklə bədiiliyin sintezinə dair Heydər Əliyev tezisləri kimi səslənir. Bu cür aydın və konkret tələblər tarixi mövzuların meydanını genişləndirmiş, həmin mövzuda layiqli bədii əsərlərin yazılması ilə nəticələnmişdir. Bu isə öz növbəsində ölkəmizdə milli-tarixi dərk proseslərinin dərinləşdirilməsinə əhəmiyyətli dərəcədə təsir göstərmişdir.\nHeydər Əliyevin ədəbiyyat siyasətində müasirlik meyarının özünəməxsus rolu və yeri vardır. Böyük siyasətçinin nəzərində müasirlik genişmiqyaslı bir kateqoriya kimi həm çağdaş həyatın ədəbiyyatda əks etdirilməsi, həm də müasir düşüncənin, yeni təfəkkürün ədəbiyyata və həyata gətirilməsi vəzifələrini əhatə edir. Ona görə də Heydər Əliyev həmişə “öz dövrünü tam dolğunluğu ilə göstərməyin, ictimai inkişafın dialektikasını bədii formada canlandırmağın, onun ən mühüm meyillərini və qanunauyğunluqlarını açmağın necə məsul vəzifə olduğunu hər bir sənətkarın dərk etməsi çox böyük vəzifədir” qənaətində olmuşdur. Bu böyük dühanın fikrincə, müasir həyatdan söz açan əsl sənətkar ötəri, keçəri meyilləri deyil, “ictimai inkişafın müqəddəratını müəyyən edən prosesləri və hadisələri ilk növbədə təsvir etməlidir”. Heydər Əliyev hesab edirdi ki, “bizim zəmanəmiz və müasirlərimiz haqqında gözəl əsərlər yaratmaq Azərbaycan yazıçılarının əsas qayğısı olmalıdır.”\nHəm keçmiş sovet hakimiyyəti illərində, həm də müstəqillik dövründə görkəmli dövlət xadimi Heydər Əliyevin Azərbaycan yazıçılarının qurultaylarındakı dərin məzmunlu məruzələri müasir ədəbiyyatın, yaxud da ki, ədəbiyyatda müasirlik məsələsinin bədii əksinin proqramına çevrilmişdir.\nGörkəmli dövlət xadimi Heydər Əliyevin yazıçı və şairlərin yubileyləri haqqında imzaladığı sərəncamlarda, sənətkarlara ünvanladığı təbrik məktublarında, onlardan bir çoxuna həsr edilmiş təntənəli mərasimlərdəki nitqlərində həmişə geniş mənada ədəbiyyatda müasirlik mövqeyindən çıxış edərək, ədəbi prosesi bu istiqamətə doğru yönləndirmişdir. Xalq yazıçısı İlyas Əfəndiyevin anadan olmasının 80 illiyi münasibətilə yazılmış təbrik məktubunda “xalqın məhəbbətini qazanmaq, sənət zirvəsinə ucalmaq, …xalqımızın övladlarına mənəvi saflıq və vətənpərvərlik aşılanması işinə xidmət etmək” kimi keyfiyyətlərin diqqət mərkəzinə çəkilməsi bədii sənətin müasirlik kateqoriyasına bəslənilən münasibətin əks-sədasıdır. Heydər Əliyevin Məmməd Araza 60 illiyi ilə əlaqədar göndərdiyi təbrik məktubunda vətəndaşlıq mövqeyi və mənəvi təkamül məsələlərinə xüsusi fikir verilmişdir. Heydər Əliyevin XX əsrin sonlarına doğru yaşayıb-yaratmış yazıçı və şairlərin yaradıcılıq fəaliyyətini qiymətləndirərkən, onların cəmiyyətdə baş verən ictimai-siyasi proseslərdəki iştirakını, əsərlərindəki mübarizə və azadlıq ruhunu önə çəkməsi də sənətkar və zaman münasibətlərinə müasir dövrün meydana çıxardığı ümummilli ideallar baxımından yanaşmasından irəli gəlmişdir. Xalq şairi Xəlil Rza Ulutürkün vəfatı ilə əlaqədar 24 iyun 1994-cü il tarixdəki vida mərasimində deyilmiş aşağıdakı fikirlər müasirlik düşüncəsinə yeni tarixi dövrün axarında işıq salmağın ifadəsi idi: “Xəlil Rza Azərbaycan xalqının milli azadlıq uğrunda mübarizəsinin ön cərgəsində getmiş, bu mübarizəyə qalxmış gənclərimizə həm alim, həm də şair kimi… örnək olmuşdur. O, daim Azərbaycanın müstəqilliyi duyğuları ilə yaşamış, həyatının şüurlu hissəsini buna nail olmağa sərf etmiş, böyük xidmətlər göstərmişdir. …Mən daim onun yaradıcılığına, insanlığına, vətəndaşlığına, ən çox da cəsurluğuna, əyilməzliyinə, öz ideyalarından dönməzliyinə hörmət etmişəm, onu yüksək qiymətləndirmişəm”.\nMüstəqillik dövrünün çətin və məsuliyyətli illərində deyilmiş bu fikirlər Azərbaycan xalqının azadlıq mübarizəsində yüksək vətəndaşlıq mövqeyi və cəsarət nümayiş etdirmiş Xəlil Rza Ulutürkün ədəbi-ictimai xidmətlərinə verilmiş yüksək qiymətin ifadəsi olmaqla bərabər, həm də yazıçı və şairlərə ünvanlanmış çağırış kimi səslənmişdir. Deməli, Heydər Əliyevin ədəbiyyatda müasirlik məsələsinə baxışı cəmiyyətdə gedən ictimai-siyasi və mənəvi proseslərlə bağlı olub, xalqı və ölkəni daim irəliyə aparmağa, yeniləşdirməyə xidmət etmişdir. O, yazıçılara və onların əsərlərinə qiymət verərkən ədəbiyyatşünaslığın, yəni, elmin tələblərindən deyil, həyatın və ədəbiyyatın daxili məntiqindən çıxış etmişdir. Heydər Əliyevin ədəbiyyat təlimi ədəbiyyatşünaslıq və sənətşünaslıq, tarix və dilşünaslıq elmlərini də zənginləşdirmiş və inkişaf etdirmişdir.\nMüasir ədəbiyyatdan və ya ədəbiyyatda müasirlik məsələsindən danışarkən Heydər Əliyev ədəbi tənqidin rolu və vəzifələri məsələsinə xüsusi diqqət yetirmişdir. O, ədəbi-ictimai proseslərdə tənqid və ədəbiyyatşünaslığın rolunun artırılmasını, ümumi inkişafın və yaradıcılıq proseslərinin düzgün istiqamətləndirilməsi və qiymətləndirilməsini əsas vəzifələrdən biri hesab etmişdir: “Müasir ədəbi-bədii prosesi tənqidçilərin, ədəbiyyatşünasların fəal və faydalı işi olmadan təsəvvür etmək mümkün deyildir. Onlar bədii həyatımızın mürəkkəb, bəzən ziddiyyətli proseslərini dərindən təhlil etməyə və ümumiləşdirməyə borcludurlar... Tənqidi fikrin üfüqləri hələ də nəzərəçarpacaq dərəcədə genişlənməmişdir... Azərbaycan ədəbiyyatşünaslığının və tənqidinin vəzifələri geniş və çoxcəhətlidir. İctimai, bədii-estetik zövqləri formalaşdırmaq, incəsənətdə sönüklüyə, durğunluğa, xalturaya, yabançı baxışlara qarşı mübarizə aparmaq işində ədəbiyyatşünaslığın və tənqidin rolunu gücləndirmək lazımdır”.\nMəhz dövlət səviyyəsində qarşıya qoyulan aydın və konkret vəzifələrin nəticəsində XX əsrin səksəninci illərində respublikada tənqid və ədəbiyyatşünaslıq sahəsində böyük canlanma əmələ gəlmiş və yeni tənqidçilər nəsli yetişib formalaşmışdır.\nAzərbaycan Yazıçılar Birliyinin mətbu orqanları olan “Ədəbiyyat qəzeti”nin, “Azərbaycan”, “Qobustan”, “Ulduz” və “Literaturnıy Azerbaydjan”jurnallarının nəşrinin dövlət tərəfindən maliyyələşdirilməsi də Heydər Əliyevin çətin keçid dövrü proseslərində milli ədəbiyyatın və ədəbi prosesin inkişafına göstərdiyi böyük qayğının əməli təzahürüdür.\nSözün həqiqi mənasında, Heydər Əliyevin Azərbaycan Respublikasına rəhbərlik etdiyi illər milli ədəbiyyatın və incəsənətin inkişafında müasir intibah dövrü adlandırılmağa layiqdir. Bu, ölkəmizdə azərbaycançılıq məfkurəsinin, böyük ədəbiyyatın və milli ziyalılığın böyük dirçəliş dövrüdür.\nAzərbaycançılıq və müstəqil dövlətçilik ölkəmizin ədəbiyyat siyasətində Heydər Əliyev - İlham Əliyev epoxasının ortaq ana prinsipidir. Bu baxımdan yanaşdıqda, görkəmli dövlət xadimi Heydər Əliyevin “Dədə Qorqud” dastanlarına münasibəti ilə Prezident İlham Əliyevin bu möhtəşəm ədəbi abidəni qiymətləndirməsi biri digərini tamamlayan vahid təlimdir. Məlum olduğu kimi, vaxtilə “Dədə Qorqud” dastanlarının möhtəşəm yubiley tədbirlərini keçirmiş Heydər Əliyev bu dastana mühüm azərbaycançılıq hadisəsi kimi baxmışdır: “Kitabi-Dədə Qorqud” dastanlarının fövqəladə əhəmiyyəti ondadır ki, o bizim tariximizin 1300 illik dövrünü həm əks etdirir, həm də bir daha təsdiq edir. O, tarixi köklərimizi dünyaya göstərir, oğuz, türk mənşəyimizi və zəngin tariximizi sübut edir. Bunlar bizim hamımız üçün, xalqımızın bu günü, gələcəyi üçün əhəmiyyətlidir”.\nAzərbaycan Respublikasının Prezidenti İlham Əliyev 13 dekabr 2013-cü ildə Bakı şəhərində Dədə Qorqud parkının və Dədə Qorqud heykəlinin açılışı mərasimindəki çıxışında da dastana münasibətdə azərbaycançılıq ön mövqedə dayanmışdır: “Kitabi-Dədə Qorqud” Azərbaycan xalqının milli sərvətidir. Bu əsərdə Azərbaycan xalqının keçmiş həyat tərzi, məişəti, psixologiyası əks olunmuşdur. Dastanın qəhrəmanlarının adlarını Azərbaycanın çoxsaylı yaşayış məntəqələrində görmək olar... Əsərdə Oğuz eli kimi coğrafi məfhum bütün Azərbaycan oğuznamələrini əhatə edir.”\nAzərbaycan Respublikasının Prezidenti İlham Əliyevin “Dədə Qorqud” dastanları əsasında çoxseriyalı bədii televiziya filminin çəkilməsi haqqında”kı 28 dekabr 2013-cü il və “Kitabi-Dədə Qorqud”un alman dilinə ilk tərcüməsi və nəşrinin 200 illiyinin qeyd edilməsi haqqında” verilmiş 20 fevral 2015-ci il tarixli sərəncamların ruhunda, mahiyyətində müasir dövrdə azərbaycançılıq faktorunun əhəmiyyəti məsələsi üstünlük təşkil edir. Yeni dövrün ədəbiyyat siyasəti ölkəmizdə uğurla həyata keçirilən multikulturalizm və tolerantlıq siyasəti ilə daha da zənginləşdirilmişdir.\nAzərbaycanın bir çox görkəmli sənətkarları ilə əlaqədar dövlət tədbirlərində, o cümlədən xalq şairi Bəxtiyar Vahabzadənin anadan olmasının 90 illiyi haqqındakı 14 yanvar 2015-ci il tarixli sərəncamında da ümummilli idealların diqqət mərkəzinə çəkilməsi Prezident İlham Əliyevin ədəbiyyat siyasətində azərbaycançılığın davamlı xətt təşkil etdiyini göstərir: “Bəxtiyar Vahabzadə Azərbaycan ədəbiyyatı tarixinin xüsusi mövqeyə malik görkəmli simalarındandır. Sənətkarın insanı daim mənəvi ucalığa səsləyən poetik-fəlsəfi məzmunlu yaradıcılığı milli poeziyada vətəndaş ruhunun qüvvətlənməsində və ədəbi-ictimai fikrin istiqlal ideyaları ilə zənginləşməsində böyük rol oynamışdır.”\nYeni tarixi epoxada görkəmli dövlət xadimi Heydər Əliyevin ədəbiyyat siyasətinə dair formalaşmış ənənələr ardıcıl olaraq yaradıcı şəkildə davam etdirilməkdədir. Ölkəmizdə hazırkı şəraitdə adlı-sanlı sənətkarların dövlət səviyyəsində yubileylərinin keçirilməsi, onların əsərlərinin sanballı yubiley nəşrlərinin hazırlanaraq geniş oxucu auditoriyasına təqdim edilməsi bədii yaradıcılıq fəaliyyətinin daha da inkişaf etdirilməsinə təkan verir. Həmçinin böyük xidmətləri nəzərə alınmaqla tanınmış yazıçılara fəxri adların, fərdi təqaüdlərin və yaradıcı gəncliyin istedadlı nümayəndələrinə Prezident mükafatlarının verilməsi də ulu öndər tərəfindən əsası qoyulmuş yazıçı zəhmətinin və ədəbi prosesin stimullaşdırılması siyasətinin konkret davamından ibarətdir. Bundan başqa, uzun illik fasilədən sonra Prezident İlham Əliyev tərəfindən Azərbaycan Respublikası Dövlət Mükafatının verilməsinin yenidən davamlı olaraq bərpa edilməsi də ədəbiyyat siyasəti sahəsindəki varisliyin əməli ifadəsidir.\nBütün bunlarla bərabər, hazırda cəmiyyətin inkişaf xüsusiyyətlərinə, ölkəmizin artan iqtisadi imkanlarına uyğun olaraq ədəbiyyat siyasəti sahəsində bir sıra yeni tədbirlərin həyata keçirilməsi də müşahidə olunmaqdadır.\nƏdəbiyyat və incəsənət sahəsində Heydər Əliyev mükafatının müəyyən edilməsi və həyata keçirilməsi, hər şeydən əvvəl, Azərbaycan dövlətinin ədəbiyyat siyasətini müəyyən edən görkəmli dövlət xadiminin xatirəsinə böyük ehtiramın ifadəsidir.\nEyni zamanda, son vaxtlarda “Qızıl çinar”, “Buta” kimi yüksək səviyyəli mükafatların meydana çıxması, Heydər Əliyev Fondunun mükafatları və təqaüdlərinin yaradılması və təqdim olunması mövcud siyasətin işığında formalaşan yeni və əhəmiyyətli ənənələrdir.\nBakı şəhərində Dədə Qorqud abidə kompleksinin yaradılması, xalq qəhrəmanı Koroğlunun abidəsinin ucaldılması müstəqillik dövrü ədəbiyyat epoxasının möhtəşəm hadisələridir. Son illərdə ölkədə aparılan böyük quruculuq proseslərinin tərkib hissəsi kimi Azərbaycan Yazıçılar Birliyinin, Nizami Gəncəvi adına Azərbaycan Ədəbiyyatı Muzeyinin, Azərbaycan Dövlət Milli Dram Teatrının, Opera Teatrının, Cəlil Məmmədquluzadə adına Naxçıvan Dövlət Musiqili Dram Teatrının, Sumqayıt və Şəki teatrlarının, Naxçıvan Yazıçılar Birliyinin və ölkəmizin digər ədəbiyyat və mədəniyyət ocaqlarının, görkəmli yazıçıların ev muzeylərinin əsaslı şəkildə yenidən qurulması, yeni texnologiya və müasir avadanlıqlarla təchiz edilməsi ölkəmizdə ədəbiyyata və incəsənətin inkişafına göstərilən dövlət qayğısının əməli ifadəsidir. Bakı şəhərində Muğam Mərkəzinin yaradılması, Gəncədə Mirzə Şəfi Vazeh, Şəkidə Bəxtiyar Vahabzadə və Şahbuzda Məmməd Araz, Kəngərli rayonunda Şahtaxtlılar, Ordubadda Məhəmməd Tağı Sidqi muzeylərinin, Gədəbəydə Ozan evinin tikilib istifadəyə verilməsi ölkəmizdə bədii ədəbiyyatın, söz sənətinin inkişafında mühüm rol oynayır. Bütün bunlar Azərbaycan Respublikasının Prezidenti İlham Əliyevin ədəbiyyat və mədəniyyət işinin müstəqillik dövrünün yüksək tələblərinə və templərinə uyğun şəkildə inkişaf etdirilməsi tədbirlərini yeni səviyyəyə qaldırdığını qabarıq şəkildə nümayiş etdirir. Beləliklə, möhtərəm Prezident İlham Əliyev yeni tarixi epoxanın ədəbiyyat siyasətini formalaşdırır və ardıcıl olaraq yaradıcı şəkildə inkişaf etdirir.\nMüstəqil Azərbaycanda uğurla həyata keçirilən ədəbiyyat siyasəti yeni ədəbiyyat axtarışlarının və çağdaş ədəbi nəslin meydana çıxması, ərsəyə gəlməsi və inkişaf etdirilməsi ilə nəticələnir. Müasir dövrün ədəbiyyat siyasəti respublikamızda azərbaycançılıq məfkurəsinin daha da zənginləşdirilməsinə və möhkəmləndirilməsinə uğurla xidmət edir.\nBöyük ədəbiyyatın həyatı və insanı yüksək ideyalılıq uğrunda, obrazlı, bənzərsiz, canlı bədii vasitələrlə ifadə etməsini zəruri hesab edən və diqqət mərkəzinə çəkən Heydər Əliyevin obrazının yaradılması ən yeni dövr Azərbaycan ədəbiyyatının baş mövzusuna çevrilmişdir.\nAzərbaycan ədəbiyyatının görkəmli simalarının yaradıcılığında Heydər Əliyevin bədii obrazı xalqımızın ən yüksək milli dövlətçilik ideallarını təsvir və tərənnüm etməyə xidmət göstərir. Sovet hakimiyyəti illərində Azərbaycan yazıçıları Heydər Əliyevin simasında mənsub olduğu xalqın milli iftixar mənbəyi olan, ölkəni tanıdan və inkişaf etdirən görkəmli dövlət xadiminin obrazını canlandırmışlar. Müstəqillik dövrü Azərbaycan ədəbiyyatında isə Heydər Əliyevin xilaskar obrazı yaradılmış, böyük ədəbiyyat onun milli dövlətçiliyin qorunub saxlanılmasında və möhkəmləndirilməsindəki rolunu bədii sözün bütün vüsəti ilə təsvir və tərənnüm etməyə səfərbər olmuşdur. Heydər Əliyev mövzusu ədəbiyyatda Azərbaycan xalqının siyasi və milli-mənəvi təkamülü, azadlıq və dirçəlişi məsələləri ilə üzvi surətdə əlaqədar olub, ümummilli idealların əks etdirilməsinə meydan açmışdır.\nAzərbaycan poeziyası sovet hakmiyyəti dövründə Heydər Əliyevin simasında xalqımızı o dövrün ən yüksək dövlət qurumu olan Sovetlər İttifaqının Siyasi Bürosu səviyyəsinə yüksəldən qüdrətli dövlət xadimi kimi ilhamla vəsf etmişdir. Müstəqillik ərəfəsində və dövlət müstəqilliyinin başlanğıc illərində ölkəmizdə baş verən ictimai-siyasi və iqtisadi böhranlar dərinləşməkdə olduğu zaman poeziya “Allahım, bizə bir ağsaqqal yetir” - deyə Heydər Əliyevə böyük xilaskar kimi üz tutmuşdur. Azərbaycan xalqının çağırışı və tələbi ilə Heydər Əliyev yenidən siyasi hakimiyyətə gəldikdən sonra isə siyasi lirika müstəqil dövlətin və xalqın sabahına böyük inam duyğuları ifadə etmiş, qəhrəmanlıq notları üstündə köklənmişdir. Xalq şairi Zəlimxan Yaqubun aşağıdakı ilhamlı və sərrast misraları xalqın həmin dövrdəki sarsılmaz inamını bütün ruhu ilə ifadə edir:\nQoy səsi guruldasın bu gün altı qitədə,\nOdur məndən ötəri ATƏTdə, BMTdə!\nGəlib, o kişi gəlib!\nXalqın xeyrinə sarı çarxın gərdişi gəlib.\nMillətinə, xalqına birləş deyir, qalx deyir!\nÖz xalqına güvənir, haqq danışır, haqq deyir.\nƏlli milyona çatmış Azərbaycan dünyası,\n“Qurtuluş nəğməsi”ni oxuyur bir himn kimi!\nBir səslə, bir avazla “Heydər” deyir, “Xalq” deyir.\nMüstəqilliyin ilk illərinin poeziyasındakı “Sən qalib gələcəksən” (Zəlimxan Yaqub) nidasını az sonra ölkənin xilasına inamdan yorğulmuş “Millətin yolunda əsgərə bənzər”, “Dağlar vüqarında rəhbərə bənzər”, (Məstan Günər) poetik sədaları əvəz etmişdir. Əbədiyyətə köçməsi ilə ulu öndərə həsr olunmuş əbədiyyət nəğməsi - “Xalq Heydər söyləyəcək” epitafiyası (Baba Vəziroğlu) eyni anda doğulmuşdur:\nSən elə bir zirvəsən, küləklər neyləyəcək,\nDünənim, bu günümsən, səninlədir gələcək!\nHeydər Xalqım deyəcək, Xalq Heydər söyləyəcək!\nUlu öndər Heydər Əliyev yolunun Azərbaycan Respublikasının Prezidenti İlham Əliyev tərəfindən böyük uğurla davam etdirilməsini poeziya “Ölkə əmin əllərdədir, davam edir mübarizə” (Vahid Əziz) kimi inamla və İlhamla vəsf etməkdə davam edir.\nAzərbaycan bədii nəsrində Heydər Əliyev obrazı müstəqillik uğrunda və milli dövlətçiliyin möhkəmləndirilməsi yollarındakı çətin və şərəfli mübarizənin fonunda canlandırılmışdır. Elmira Axundovanın “Heydər Əliyev: şəxsiyyət və Zaman” adlı Respublika Dövlət Mükafatına layiq görülmüş 6 cildlik roman-tədqiqatı görkəmli dövlət xadiminin keşməkeşli həyatı və mübarizəsinin mükəmməl sənədli-bədii epopeyasıdır.\nXalq yazıçısı Anarın “Unudulmaz görüşlər” publisist-romanı Heydər Əliyevin şəxsiyyətinin miqyasını əks etdirən qiymətli ədəbi əsərdir. Xalq yazıçısı Elçinin “Dünya axirət əkini” essesi Heydər Əliyevi real və canlı hadisələrin axarında oxucuya təqdim edir.\nHüseynbala Mirələmovla Viktor Andriyanovun dünyanın bir çox dillərində nəşr olunmuş “Heydər Əliyev” kitabı ulu öndərə həsr olunmuş ciddi və əhəmiyyətli bir JZL-dir. Bu, böyük ömrün böyük romanıdır.\nİsa Muğanna, Hidayət, Mövlud Süleymanlı, Vidadi Babanlı, Əjdər OL, Afaq Məsud, Tofiq Abdin və başqalarının nəsr əsərlərində və publisistikasında Heydər Əliyev mövzusu Azərbaycanın taleyi və müqəddəratı ilə bağlı hadisələrlə birlikdə canlandırılır. “Heydər Əliyev mənim taleyimdə” motivi bu əsərlərin əksəriyyətinin əsas mövzusunu təşkil edir.\n“Azərbaycan” qəzeti redaksiyasının hazırladığı “Heydər Əliyev mənim həyatımda” ikicildliyi ulu öndəri yaxından tanıyan müasirlərinin xatirələri və məqalələrinin mənalı bir külliyyatıdır.\nAzərbaycan dramaturgiyasında Heydər Əliyev mövzusu iki əsrin qovşağında ölkəmizdə cərəyan edən dinamik hadisələrin əsasında görkəmli dövlət xadiminin həyatından alınmış ibrətamiz dramatik hadisələrin səhnələşdirilməsi yolu ilə real şəkildə əks etdirilir. Hidayətin İrəvan Azərbaycan teatrında tamaşaya qoyulmuş “Burdan min atlı keçdi” pyesi həm də ulu öndər Heydər Əliyevin bədii obrazını səhnədə canlandıran ilk və əhəmiyyətli dram əsəri kimi mədəniyyət tariximizin hadisəsinə çevrilmişdir. Adil Babayevin Cəlil Məmmədquluzadə adına Naxçıvan Dövlət Musiqili Dram Teatrında uğurla səhnələşdirilmiş “Koroğlunun Çənlibelə qayıdışı” tamaşasında isə Heydər Əliyev Böyük Xilaskar miqyasında təqdim olunur. Aqşin Babayevin “Xilaskar” tamaşasında da Heydər Əliyevin simasında xilaskarlığa gedən yolun dərsləri və şərəfi öz əksini tapmışdır. İftixar Piriyevin “Qurtuluş dastanı” dramı ulu öndərin mübarizə yolunun realist mahiyyətini açmaqla bərabər, həm də romantik ruhunu ifadə edir.\nBütün bunlarla bərabər, Azərbaycan ədəbiyyatı, yazıçı və şairlərimiz Heydər Əliyev mövzusunda daha parlaq əsərlər yaratmaq üçün özlərini daha çox səfərbər etməlidirlər.\nGöründüyü kimi, ən yeni dövr Azərbaycan ədəbiyyatının inkişafında ümummilli lider Heydər Əliyevin ədəbiyyat siyasətinin böyük rolu və təsiri olmuşdur.\nHeydər Əliyev Azərbaycan dövlətinin ədəbiyyat siyasətinin banisi və yaradıcısıdır.\nƏslində, Azərbaycan xalqının son əlli ildəki ədəbiyyatı Heydər Əliyev epoxasının ədəbiyyatıdır.\nAzərbaycan Respublikasının Prezidenti İlham Əliyev müstəqillik dövrünün ədəbiyyatı haqqında Heydər Əliyev təlimini yeni müddəalarla zənginləşdirərək yaradıcı şəkildə inkişaf etdirir.\nƏn yeni dövr Azərbaycan ədəbiyyatının qarşısında duran bir məsul vəzifə də yeni tarixi epoxanın fonunda görkəmli dövlət xadimi Heydər Əliyevin mükəmməl, hərtərəfli şəkildə işlənmiş, ciddi ədəbi-tarixi meyarlara cavab verən ümumiləşmiş parlaq bədii obrazını yaratmaqdan ibarətdir.\nGörkəmli dövlət xadimi Heydər Əliyevin bədii obrazını yaratmaq xalqımızın qəlbində Azərbaycana möhtəşəm heykəl ucaltmaq deməkdir.\nƏdəbiyyatda Heydər Əliyevin bədii obrazı geniş mənada bədii düşüncədə müasir Azərbaycanın obrazını əks etdirir.


Şirvanda “Ümumilli lider Heydər Əliyev və milli səhiyyəmizin inkişafı” adlı elmi nəzəri konfrans keçirilib. | Azərbaycan Respublikası Şirvan Şəhər İcra Hakimiyyəti\nŞirvanda “Ümumilli lider Heydər Əliyev və milli səhiyyəmizin inkişafı” adlı elmi nəzəri konfrans keçirilib.\nŞirvan Şəhər İcra Hakimiyyəti başçısının təsdiq etdiyi Tədbirlər Planına uyğun olaraq 4 may 2022-ci iltarixdə Şəhər İcra Hakimiyyəti və Şirvan Mərkəzi Xəstəxanası Publik Hüquqi Şəxsin birgə təşkilatçılığı ilə Ulu Öndər Heydər Əliyevin anadan olmasının 99 illiyinə həsr olunmuş “Ümumilli lider Heydər Əliyev və milli səhiyyəmizin inkişafı” adlı elmi nəzəri konfrans keçirilib.\nƏvvəlcə səhiyyə işçiləri Ulu öndərin şəhərin mərkəzi meydanında ucalan abidəsini ziyarət edib, xatirəsinə ehtiram olaraq abidənin önünə tər çiçəkl dəstələri düzüblər.\nSonra Heydər Əliyev Mərkəzində Ulu öndərin həyat və fəaliyyətini əks etdirən eksponantlarla tanış olublar. Mərkəzin əməkdaşı Ümummilli liderin mənalı ömür yolundan, həyat və fəaliyyətinin mühüm məqamlarından danışıb.\nTədbir Şirvan Mərkəzi Xəstəxanası Publik Hüquqi Şəxsin akt zalında davam edib. Öncə Ümummilli lider Heydər Əliyevin və vətənimizin müstəqilliyi və ərazi bütövlüyü uğrunda şəhid olanların əziz xatirəsi bir dəqiqəlik sükutla yad edilib.\nŞirvan Mərkəzi Xəstəxanası Publik Hüquqi Şəxsin direktoru Kamil Əhmədov, Xəstə xidmətləri şöbəsinin müdiri Təranə Cəlilova, Şirvan Şəhər İcra Hakimiyyətinin İctimai-siyasi və humanitar məsələlər şöbəsinin baş məsləhətçisi Cavidan Hüseynov Ulu öndərin həyat və fəaliyyətindən bəhs edən müxtəlif mövzularda məruzələrlə çıxış ediblər. Qeyd edilib ki, bütün varlığı ilə Vətəninə, xalqına bağlı olan dünya şöhrətli dövlət xadimi Heydər Əliyev çağdaş tariximizdə əbədiləşmiş, respublikamıza rəhbərliyinin bütün dövrlərində vətən və xalq qarşısında misilsiz xidmətlər, xilaskarlıq missiyası, zəngin dövlətçilik nümunəsi göstərmişdir.\nÇıxış edənlər Ulu öndərin siyasi varisi, ölkə Prezidenti cənab İlham Əliyevin həyata keçirdiyi müdrik daxili islahatların və uzaqgörən, məqsədyönlü xarici siyasət sayəsində Azərbaycanın Cənubi Qafqazda lider dövlətə çevrildiyini vurğulayıblar. Ata vəsiyyətinin yerinə yetirən Müzəfər Ali Baş Komandanın 44 gün ərzində torpaqlarımızı işğaldan azad etməsi ilə xalqımızın xoşbəxt gələcəyi üçün Ulu öndərin yeganə narahatlığının başa çatdığını bildiriblər.\nÜmumilli lider Heydər Əliyevin Azərbaycana rəhbərlik etdiyi bütün dövrlərdə xalqımızın rifahını düşünərək bu amal uğrunda yorulmaz fəaliyyət göstərdiyini, qəlblərdə daim sevgi, xatirələrdə əbədiyaşarlıq qazandığını vurğulayıblar.


Məşqdən qabaq qızışdırıcı Hərəkətlər2 смотреть онлайн - Luxfilm\nЯ умею следить за собой! значит депутатом буду\nMəşqdən qabaq qızışdırıcı Hərəkətlər2\nВремя 17:24 Дата 20.05.2018 | Видачок\nОнлайн видео Məşqdən qabaq qızışdırıcı Hərəkətlər2 смотреть бесплатно. Скачать видео Məşqdən qabaq qızışdırıcı Hərəkətlər2 на телефон. Смотреть онлайн Məşqdən qabaq qızışdırıcı Hərəkətlər2 на мобильном.\nТеги: Məşqdən, qabaq, qızışdırıcı, Hərəkətlər2


Şərqşünas alim Aida İmanquliyevanın anadan olmasının 70 illiyi münasibətilə gənc alimlər arasında elan olunan müsabiqə başa çatıb\nCəmiyyət 8 Oktyabr 2009 13:05 (UTC+04:00)\nAzərbaycan, Bakı, 08 oktyabr / Trend , müxbir K.Zərbalıyeva/\nŞərqşünas alim, professor, filologiya elmləri doktoru Aida İmanquliyevanın anadan olmasının 70 illiyi münasibətilə Ailə, Qadın və Uşaq Problemləri üzrə Dövlət Komitəsinin AMEA-nın Şərqşünaslıq İnstitutu ilə birgə ərəb filologiyası sahəsində gənc alimlər arasında ən yaxşı elmi tədqiqat əsəri üçün elan etdiyi müsabiqə başa çatıb.\nTrend -un məlumatına görə, Şərqşünaslıq İnstitutunun rektoru Gövhər Baxşaliyeva Imanquliyevanın 70 illiyi münasibətilə keçirilən konfransdakı çıxışında bildirib ki, müsabiqəyə 15 əsər təqdim olunub. Həmin əsərlərdən 3-ü qalib seçilib. Bu əsərlər əsasən gənc alimlərin dissertasiya işləri, diplom işləri, məqalələri və kitablarıdır.\nO bildirib ki, müsabiqənin keçirilməsi Aida xanımın xatirəsinə, onun şərqşünaslıq elmindəki və Azərbaycan ictimai-fikrindəki roluna ehtiramdır. Eyni zamanda, bu tədbir gənc alimləri gələcəkdə daha ciddi elmi tədqiqatlar aparmağa təşviq edir. Bu tədbirin gənc nəslin elmə, alimə hörmət ruhunda tərbiyələndirilməsində rolu əvəzsizdir.\n"Aida xanım elmdə silinməz iz qoyub. Onun yaradıcılığı çoxşaxəlidir. Onun yaradıcılığının ana xəttini mühacirət etmiş ərəb şair və yazıçıların yaradıcılığının tədqiqi təşkil edir", - Baxşaliyeva əlavə edib.\nMüsabiqənin qalibləri 1-ci yer - Əzizəliyeva Bəsirə, 2-ci yer - Bayramova Lalə, 3-cü yer - Heybətov Heybət mükafatlandırılıb. Həmçinin digər 12 nəfərə həvəsləndirici mükafatlar təqdim edilib.\nKomitənin sədri Hicran Hüseynovanın sözlərinə görə, Aidə xanımın ən vacib cəhəti odur ki, o, həmişə gənc alimlərə dəstək olub. Belə tədbirlərin keçirilməsində məqsədi gənc alimlərə belə bir şəxslərin rolu, onların tarixdə qoyduğu izləri barədə məlumat vermək, onları maarifləndirməkdir.\nTədbirin keçirilməsinə M.Lomonosov adına Moskva Dövlət Universitetinin Bakı Filialının rektoru Nərgiz Paşayeva dəstək verib.


APA - İcra başçısı "Son zəng" tədbirində iştirak edib\n14 İyun 2018 / 18:08\n2017-2018-cı tədris ilinin başa çatması münasibətilə Binəqədi rayonunun 276 nömrəli tam orta məktəbində də "Son zəng" keçirilib.\nTədbirdə Binəqədi Rayon İcra hakimiyyətinin başçısı Elxan Allahverdiyev, Bakı Şəhəri üzrə Təhsil İdarəsinin müdir müavini Hüseyn Əsgərov, Binəqədi Rayon İcra Hakimiyyətinin başçısının müavini Aygün Əliyeva, İctimai-siyasi və humanitar məsələlər şöbəsinin müdiri Elman Dadaşov, Binəqədi rayonu 1 nömrəli sahə inzibati ərazi dairəsi üzrə nümayəndə Ləman Əliyeva, Binəqədi Rayon Bələdiyyəsinin sədri Sitarə Cabbarlı və məktəbin şagird heyəti, müəllim kollektivi, həmçinin valideynlər iştirak ediblər.\nMəzunların buraxılış tədbiri dövlət himninin səsləndirilməsi ilə başlayıb.\nMəzunları təbrik edən məktəbin direktoru, əməkdar müəllim Bəhram Şiriyev gələcəyimiz olan bu gənclərin müstəqil dövlətin vətəndaşı olaraq Azərbaycanın həyatında müstəsna xidmətlər göstərəcəklərinə inamını ifadə edib.\nDaha sonra çıxış edən Bakı şəhəri üzrə Təhsil İdarəsinin müdir müavini Hüseyn Əsgərov məzunları təbrik edib, onlara gələcək həyatlarında uğurlar arzulayıb.\nMəktəbin şagird və müəllim kollektivini məzun günü münasibəti ilə təbrik edən Binəqədi Rayon İcra Hakimiyyətinin başçısı Elxan Allahverdiyev müstəqil həyata ilk addımlarını atan məzunlara gələcək fəaliyyətində uğurlar arzulayıb. Bildirilib ki, bu gün ölkəmizdə təhsilinin dünya standartları səviyyəsində qurulması dövlət tərəfindən Azərbaycan təhsilinə göstərilən diqqət nəticəsində reallaşır.\nE.Allahverdiyev məzunlara hansı peşəyə yiyələnməsindən asılı olmayaraq öz bilik və bacarıqları ilə dövlət başçısının rəhbərliyi ilə günbəgün tərəqqi edən Azərbaycanın inkişafına töhfələr verməyi və dövlətimiz üçün layiqli vətəndaş olmalarını arzulayıb.\nSonda məktəbin il ərzində dünya, Avropa və başqa beynəlxalq yarışlarda nailiyyətlər qazanmış şagirdlərlə görüşüb söhbət edən Rayon İcra Hakimiyyətinin başçısı E. Allahverdiyev onlarla xatirə şəkli çəkdiriblər.\nMərasimdə məzunların və məktəblilərin hazırladıqları bədii kompozisiyalar, mahnılar və rəqslər təqdim olunub.\nSonda sonuncu zəngi çalınıb.


3 otaqlı yeni tikili — 122 m² — Qara Qarayev m., Bakı, Azərbaycan (1253592) - Bina.az\n5814 elan göstər\n39070 elan yerləşdirilib\n3 otaqlı yeni tikili #1253592\nSatılır 3 otaqlı yeni tikili 122 m², Qara Qarayev m.\nSiz Satılır 3 otaqlı yeni tikili 122 m², Qara Qarayev m. elanı üçün ödəniş edirsiniz\nElanın nömrəsi: 1253592\nBaxışların sayı: 3768\nSahə 122 m²\nÜnvan: Bakı şəhəri, Şirin Mirzəyev küç.56A\nEv Qara Qarayev metrosunun yaxınlığında yerləşir. Evin qazı və kupçası var. 100% yaşayışlı bina, bir blokdan ibarətdir, yeraltı avtopark mövcuddur.\n• 3 – otaq,\n• 122 kv.m.,\n• 2 geniş balkon,\n• 2 ədəd sürətli lifti və şəhərə gözəl mənzərəsi olan, super evro təmirli mənzil Təcili satılır.\nBina məktəblərin, metronun, aliş-veriş mərkəzlərinin yaxinliqda yerləşir!\n“Qara Qarayev” metrosuna 5 dəqiqəlik piyada məsafə var.\nEvdə 8 ədəd nəzarət kameralar quraşdırılıb. Əlavə olaraq mərtəbədə 3 kv.m. olan əşyaları yığmaq üçün şəxsi ambar var.\nEv əşyaları ilə birgə satılır.\nXırdalan, bugün 17:04


“Azərbaycanda “işbazlar” bəzi din xadimlərini “tələyə” salıb” - Azinforum.az İnformasiya Portalı\nAna səhifə / Cəmiyyət / “Azərbaycanda “işbazlar” bəzi din xadimlərini “tələyə” salıb”\n“Azərbaycanda “işbazlar” bəzi din xadimlərini “tələyə” salıb”\n“Milli Məclis tərəfindən “Dini etiqad azadlığı haqqında” qanunda müvafiq dəyişikliklərin edilməsi ilə bağlı müzakirələr başlayan kimi əksəriyyəti dini təhsillə əlaqədar olan bir sıra neqativ xəbərlər yayılıb. Müəyyən olub ki, bəzi “işbazlar” vəziyyətdən istifadə edərək dini təhsili olmayan din xadimlərini, habelə din xadimi olmaq istəyən belə şəxsləri diplomla “təmin etməyə” çalışıblar”.\nBunu “Report”a açıqlamasında Dini Qurumlarla İş üzrə Dövlət Komitəsinin Dini qurumlarla iş üzrə şöbəsinin müdiri Cahandar Əlifzadə deyib.\n“Dövlət Komitəsinə daxil olan məlumatlara görə, “işbazlar” artıq bəzi din xadimlərini “tələyə” salmağa müəssər olub, onları köhnə tarixlə, vaxtilə ölkəmizdə fəaliyyət göstərmiş mədrəsələrin diplomları ilə “təmin” ediblər. Halbuki, həmin din xadimlərinin bəziləri müxtəlif vaxtlarda Dövlət Komitəsinə təqdim etdikləri sənədlərdə hansısa dini təhsil müəssisələrini bitirmədiklərini, dini biliklərə ruhanilər vasitəsilə yiyələndiklərini bildiriblər. Din xadimlərini, həmçinin din xadimi olmaq istəyənləri diqqətli olmağa, belə şəxslərin qurbanına çevrilməməyə çağırırıq”, – Komitə rəsmisi əlavə edib.\nÖncəki “Nərmin sağdır, Gürcüstana aparıblar…” – İlkin Süleymanovun məhkəməsində ŞOK İFADƏ\nNövbəti İradə Gülməmmədovanın klinikasının vergi borcu yarandı


"Qadın zərif varlıq olmaqla yanaşı, həm də dözümlüdür"\n17 noyabr, 2021 [09:28]\nAzərbaycan Respublikası Medianın İnkişafı Agentliyi\nBiz adətən ailədaxili zorakılıq, məişət zorakılığı deyildiyi zaman qadınların və uşaqların zorakılığa məruz qaldığını sanırıq. Döyülmək, təhqirlərə məruz qalmaq, iqtisadi zorakılıq, təhdid-psixoloji zorakılıq və s. zorakılıq halları sanki qadınların alnına yazılıbmış kimi düşünürük. Amma bəzən əks cinsin nümayəndələri də zorakılığa məruz qalır.\nBəli, yanlış oxumadınız. Bəzən kişilər də qadınları və ya övladları tərəfindən zorakılığa məruz qalır. Ailə, Qadın və Uşaq Məsələləri üzrə Komitənin məlumatına görə, ilin 9-ayı ərzində komitəyə müxtəlif zorakılıqlara məruz qalan 255 nəfər müraciət edib. Komitənin qaynar xəttinə isə 369 müraciət olub. Məlumata görə, müraciət edənlərin 81 nəfəri kişi, qalanları isə qadın olub.\nKişilərin zorakılığa məruz qalması, çox zaman birmənalı qarşılanmır. Hər zaman "güclü" cinsin nümayəndələri qadınlara zorakılıq faktları ilə gündəmə gəldikləri üçün onların da zorakılıq qurbanı olduğu inandırıcı görünmür.\nGüclü nəslin nümayəndələri hansı zorakılığa məruz qalır?\nMütəxəssislərə görə, kişilərə qarşı zorakılıq halları təkcə Azərbaycanda deyil, dünyanın müxtəlif ölkələrində; İsveçdə, Türkiyədə, ABŞ-da, Kanada və s. digər ölkələrdə də mövcuddur və rəsmi statistikadan daha yüksəkdir. Sadəcə olaraq kişilər, bəzi səbəblərdən qarşılaşdıqları zorakılıq halları ilə bağlı müvafiq qurumlara müraciət etməyə çəkinirlər. Araşdırmalara görə kişilər, daha çox partnyorları tərəfindən zorakılığa məruz qalırlar.\nPsixoloq Ramin Hacıyevin sözlərinə görə, bu hallar daha çox depressiv, stres keçirən qadınlar və psixoloji pozuntuları olan qadınlar tərəfindən baş verir: "Ümumiyyətlə, qadın zərif varlıq olmaqla yanaşı, həm də dözümlüdür. Yəqin ki, hamınız daha çox qadınların zorakılığa məruz qaldığını görmüsünüz. Amma bəzən əsəblər gərilir, bıçaq sümüyə dirənir. Və qadın da qarşılıq verməyə başlayır. Bu, evliliyin 7-12-ci illərində özünü göstərir. 3 və 5 illik sınağı geridə qoyan ailələr, 7 və ya 12 -ci ildə dözülməz həddə çata bilər. Qadın iqtisadi sıxıntılarla üzləşdiyi zaman, kişilər isə öz məsuliyyətini dərk edə bilmədiyi zaman, kişi və ya qadının alkoqollu içki və ya narkotik maddə aludəçisi olduğu zaman sinirlər gərilir və qadın da kişiyə qarşı zorakılıq tətbiq edə bilir. Amma bu, çox az baş verən haldır".\nEkspert qeyd edir ki, kişilər təkcə həyat yoldaşları deyil, eyni zamanda övladları tərəfindən, əgər bir qədər yaşlıdırsa və ona dayə baxırsa, dayələri tərəfindən zorakılığa məruz qala bilir.\n"Bilirsiniz, burada bir qədər mentalitet məsələsi var. Hər kişi çıxıb deyə bilmir ki, "arvadım məni döyür", "məni oğlum-qızım döyür" və yaxud deyə bilmir ki, "evdə mənə psixoloji təzyiq var", "yemək verilmir" və s. Kişilər bunu özünə yaraşdımır. Amma bəzən övladlar, ana ilə birləşib atanı döyə və hətta öldürə də bilir. Burada günah hər iki tərəfdə ola bilər. Qadın, rahatlıqla cinayət işləyə bilən varlıq deyil" - ekspert deyir.\nAzərbaycanda qeyri-hökumət təşkilatlarının sığınacaqları var. Və bəzən zorakılığa məruz qalan kişilər də bu sığınacaqlara müraciət edə bilər. Ancaq sığınacaq, zorakılığın tamamilə aradan qaldırılması istiqamətində həll yolu deyil. Kişi və ya qadınlar, zorakılığa məruz qaldıqları zaman hüquq mühafizə orqanları ilə yanaşı, psixoloqlara da müraciət etməlidir və ya yönləndirilməlidir. Ailələrdə səbəblər aradan qaldırılmalıdır.\nKişi, zorakılığa nə zaman məruz qalır?\nKişilər, daha çox ahıl yaşlarında zorakılığa məruz qalırlar. Zorakılığı tətbiq edən şəxslər onların övladları, həyat yoldaşları və ya qohumları ola bilər.\n"Yaşlı kişilər, onlara baxan dayələr tərəfindən, qocalar evində onlara baxan şəxslər tərəfindən, nadirən övladları və ya həyat yoldaşları tərəfindən zorakılığa məruz qalır. Yaşlı olduqları üçün onların əli heç yerə çatmır. Ancaq orta yaşlı kişilər də zorakılığa məruz qalır. Məsələn; illərlə həyat yoldaşına əziyyət vermiş bir kişi, həyat yoldaşı tərəfindən öldürülə bilər. Və yaxud bəzi ailələrdə kişilər, qadınları vurmağa çalışdıqları zaman qadınlar daha cəld hərəkət edə bilər. Artıq əzilmək istəmirlər" - deyən ekspert bildirir ki, ümumiyyətlə ailədə zorakılıq varsa, bu istər qadına, istərsə də kişiyə qarşı olsun ailəni davam etdirməyə dəyməz. Çünki ailə, artıq iflas olub.\nQeyd edək ki, məişət zorakılığı ilə bağlı Cinayət Məcəlləsinin 126-134-cü maddələri ilə cinayət işi açıla bilər. Bu zorakılığa məruz qalan şəxsin vəziyyətindən asılı olaraq tətbiq edilir.\nZorakılığın qarşısının alınmasında, cəmiyyət də böyük rol oynayır. Bunun üçün zorakılıq halları ilə qarşılaşdığınız zaman və yaxud qonşunuzda, qohumunuzda belə hallara şahid olduğunuz zaman polisə müraciət edin. Çox zaman vətəndaşlar, bu kimi hallarla bağlı hüquq mühafizə orqanlarına müraciət etməyi "xəbər daşımaq" və ya "söz gəzdirmək" kimi qəbul edir. Xeyr. Bu, əsla belə deyil. Zorakılıq, cinayət hadisəsidir. Siz də bu cinayət hadisəsinin qarşısını almağa çalışan vətəndaş olun. Odur ki, qarşılaşdığınız zorakılıq hallarına biganə qalmayın!\nMəqalə Azərbaycan Respublikası Medianın İnkişafı Agentliyinin onlayn media subyektlərinə (veb saytlara) maliyyə dəstəyi ilə hazırlanıb\nİstiqamət 6.3.18. Gender, ailə və demoqrafiya məsələlərinin işıqlandırılması


Düğün Qeydinizi nə vaxt qurmalısınız - və niyə - Məlumat - 2020\nTəbrik edirəm, "Bəli!" və indi böyüyən toy işləriniz siyahısı yəqin ki "Mən edirəm" deyənə qədər dayanmayacaqsınız. Nişanınızı qeyd etməklə koridorda gəzmək arasındakı toy planlaşdırma vəzifələri arasında toy hədiyyələri qeyd olunur - əyləncəli hələ vaxt və düşünməyiniz üçün əlbətdə peşman olmayacaqsınız. Ancaq nəhəng hadisələr qrafiki daxilində nə vaxt qeydiyyatdan keçməyinizi dəqiqləşdirmək çaşqın ola bilər, buna görə kömək etmək üçün buradayıq!\nBir nişan partiyasına sahibsinizsə\nƏgər siz və yeni nişanlımız nişan bayramı keçirmək qərarına gəlsəniz və ya yaxın bir dostunuz və ya ailə üzvünüz sizin üçün birini atırsa, əvvəlcədən toy qeydinizi yaratmağı düşünməlisiniz (əlbətdə ki, sürpriz olmasa!). Bəzi cütlüklər bir nişan partiyasından əvvəl yayılmaq üçün "hədiyyə yoxdur" mesajını seçsələr də, əksər insanlar hələ də dövrünüzü qeyd etmək üçün hədiyyə vermək istəyəcəklər. Bayramdan əvvəl qeydiyyatdan keçmədən bir ton "Cənab və Xanım" ilə başa vura bilərsiniz. paraphernalia və ya həqiqətən ehtiyacınız olmayan (və ya istəmədiyiniz) şeylər. Bütün hədiyyələr səmimi qəbul olunmalı və təqdir olunmalı olsa da, nişan partiyasından əvvəl qeydiyyatdan keçə bilsəniz, idealdır.\nQeydiyyatdan keçmək üçün son tarix: gəlin duşunuz\nBu bir şərtdir. Gəlin bir duş aldığınız müddətcə sizsiniz həqiqətən toy hədiyyələri üçün qeydiyyatdan keçmək lazımdır. Bir sürpriz olsa belə, dəvətlərinizin yaradılması və / və ya poçtla göndərildiyi anda qeydinizin doldurulmasını hədəfləməlisiniz. Toy qeydlərinizi ənənəvi ev qurğuları, bal ayı fondları və ya yeni evlənən sərgüzəştlərlə doldurmağı seçməyinizdən asılı olmayaraq - vaxt baxımından hamısı nisbi. Duşdakı qonaqlar, rəhbərliyin mükəmməl hədiyyəni seçmələrinə kömək etmələrini istəyəcəklər və etdiyinizə görə sevinəcəksiniz.\nBaş barmağın ümumi qaydaları\nÜmumi etik qaydalar baxımından mütəxəssislərin əksəriyyəti, toy tarixinizdən əvvəl 7-9 ay aralığında qeydiyyat üçün ideal vaxt olduğuna razılaşırlar. Bu müddət ərzində gəlin duşunuzun və hər hansı digər toy öncəsi şənliklərinizin keçiriləcəyi və qeydinizlə yaradılan və getməyə hazır olduğunuz zaman hədiyyə vermə (və almaq) bir meh olacaqdır.\nHər şeyi dərhal gözdən keçirərək nişanlarınızı qeyd etmək üçün ÇIXMAYIN. Düğün hədiyyələrinin bir siyahısını hazırlamadan əvvəl yerinə yetirmək üçün bir çox daha çox tapşırıq var və ora atlayaraq səhv təsir bağışlaya bilər və ehtiyacınız olmayan əlavə stress əlavə edə bilərsiniz. Toy planlaşdırmasında hər şeydə olduğu kimi, vaxt da, yer də var!\nEhtiyaclarınızı nəzərə alın\nSizdən əvvəl qeydiyyatdan keçmiş bütün evli dostlarınızdan "standart" pərakəndə satışçılardan birində qeydiyyatdan keçmək məcburiyyətində qalmayın. Əgər siz və nişanlıyız artıq birlikdə yaşayırsınızsa və / və ya yeni çörək və ya monoqram dəsmallarına ehtiyacınız yoxdursa, onlar üçün qeydiyyatdan keçməyin. Qonaqlarınız öhdəlikdən əlavə etdiyinizi deyil, həqiqətən sevəcəyiniz hədiyyələri vermək istəyirlər.\nUnutmayın, demək olar ki, bütün qeydlər rəqəmsallaşdırılmışdır və siyahılarınızı istənilən vaxt redaktə edə və yeniləyə bilərsiniz, buna görə toy məclislərini araşdırmaq üçün şəxsən müraciət etsəniz, mükəmməl qeyd etməyinizə çox təzyiq göstərməməyə çalışın - və xoşbəxt "alış-veriş" !\nCopyright 2020 \_ Gəlinlər - toy haqqında hər şey - fikirlər, planlaşdırma, nişan, bal ayı, moda və gözəllik \_ Düğün Qeydinizi nə vaxt qurmalısınız - və niyə


Kremlin həndəvərindən general Xaçaturova görə Yerevana xəbərdarlıq – Reportyor\nKremlin həndəvərindən general Xaçaturova görə Yerevana xəbərdarlıq\nÖtən gün Yerevanda məhkəmə KTMT-nin Baş katibi, Ermənistan silahlı qüvvələrinin keçmiş baş qərargah rəisi, general Yuri Xaçaturovun barəsində qətimkan tədbirinin seçilməsi məsələsinə baxıb və onu girov əvəzində sərbəst buraxıb. General Xaçaturov 2008-ci il martın 1-də nümayişçilərin güllələnməsi işində ittiham edilənlərdən biridir.\nOfisi Kremlin həndəvərində yerləşən bədnam və indiyə qədər qatı ermənipərəst mövqeyi ilə tanınan MDB İnstitutunun direktor müavini Vladimir Yevseyev deyib ki, KTMT-nin fəaliyyətdə olan baş katibinə ittiham irəli sürülməsi kökündən yalnış addımdır və Rusiyada ciddi anlaşılmamazlığa səbəb olub.\n“Əgər bu adam müəyyən statusa malik olmasaydı onun həbsi Ermənistanın daxili məsələsi ola bilərdi. Əgər Ermənistan rəhbərliyi bu məsələni doğrudan da həll etmək istəyirdisə cinayət işi qaldırmazdan əvvəl Rusiya ilə müzakirə edilməliydi. İndi isə KTMT-nin baş katibinə cinayət işi qaldırılır, özü də elə bir vaxtda ki, məsələn, Qazaxıstan Dağlıq Qarabağ problemi ilə bağlı Azərbaycanın mövqeyini dəstəkləyir. KTMT-də onsuz da bir çox problemlər var və erməni rəhbərliyi Rusiyaya əlavə problemlər yaratmağa cəhd edir”-Vladimir Yevseyev bildirib.\nRusiyalı ekspertin bildirdiyinə görə Moskva Xaçaturovun tutulmasına və ya vəzifədən uzaqlaşdırılmasına dözə bilər. Amma belə hərəkətlərin onunla razılaşdırılmadan edilməsini də yaddan çıxarmayacaq.\nYevseyevə görə görünür erməni tərəfi yaddan çıxarır ki, KTMT-nin baş katibi vəzifəsinə Ermənistan nümayəndəsinin təyin edilməsi üçün hansı səylər göstərmişdi və Rusiya bu təyinat üçün hansı maneələri dəf etməli olmuşdu.\n“25 İLDƏ BACARMADILAR VƏ 25 İL KEÇSƏ YENƏ DƏ…” – Ekspertdən nazirə sərt cavab\nBakıda 21 yaşlı qız özünü 5-ci mərtəbədən yerə atdı


Təhsil Nazirliyində korrupsiyaya qarşı mübarizə ilə bağlı yaradılmış işçi qrupunun iclası keçirilib\n13 Fevral 2007 17:11 (UTC+04:00)\nTəhsil Nazirliyində korrupsiyaya qarşı mübarizə ilə bağlı yaradılmış işçi qrupunun növbəti iclası keçirilib. Bu barədə Trend ə iclasda iştirak etmiş Korrupsiyaya Qarşı Mübarizə Fondunun rəhbəri Vasif Mövsümov məlumat verib.\nToplantıda Təhsil Nazirliyi Aparatının rəhbəri İlham Pirməmmədov qrupun fəaliyyəti barədə geniş məlumat verib. "Qaynar xətt" vasitəsilə neqativ halların aradan qaldırıldığını diqqətə çatdıran İ.Pirməmmədov işçi qrupunun bu istiqamətdə fəaliyyətini təqdir edib. Nazirlik rəsmisi qarşıya çıxan çətinliklər, işin müsbət istiqamətdə həlli üçün yaranan obyektiv və subyektiv amillərə toxunaraq ictimaiyyətin, qeyri-hökumət təşkilatlarının fəallığının vacibliyini diqqətə çatdırıb.\nHüquqşünaslar Assosiasiyası Mərkəzi Avropa və Avrasiya hüquq təşəbbüsü (ABA/CELL) təşkilatının Azərbaycan üzrə direktoru Frenk Hepse öz çıxışında "Qaynar xətt"in, təhsildə korrupsiyaya qarşı mübarizənin effektli alınması üçün ictimaiyyət nümayəndələrinin, QHT-lərin fəaliyyətinin zəruruliyindən danışıb. O, "Qaynar xətt"in dövlət tərəfindən keçirilməsini müsbət hal kimi qiymətləndirib və işin uğurlu alınması üçün dünya təcrübəsindən nümunələr göstərib, onun mahiyyəti, həyata keçirilmə mexanizmi, forma və metodlarının Azərbaycanda necə reallaşdırmağın yollarını açıqlayıb.\nKorrupsiyaya Qarşı Mübarizə Fondunun direktoru V.Mövsümov çıxışında təhsil sistemində korrupsiyanın qarşısının alınması üçün dövlət orqanlarının və ictimaiyyətin birgə əməkdaşlığının gücləndirilməsi, təhsil sahəsində çalışan insanlar və təhsil alan şəxslər arasında hüquqi maarifləndirmə işinin genişləndirilməsi, ali və orta təhsil müəssisələrində korrupsiyaya qarşı mübarizə ilə bağlı seminar və məşğələlər keçirilməsi, monitorinqlərin təşkili kimi təkliflər səsləndirib.\nSonda birgə fəaliyyət proqramı hazırlanarkən işçi qrupunda səslənən təklif və mülahizələrin öz əksini tapması və bu fəaliyyəti həyata keçirəcək qurumların vəzifələrinin müəyyənləşdirilməsi qərara alınıb.\nDünya xəbərləri 10:59


Gürcüstan hökumətində daha bir istefa\n25 Yanvar 14:15\n“İMZA”- İlhamla Mehribanla Zirvələrə Azərbaycan Sosial İnkişafa Dəstək İctimai Birliyinin Beynəlxalq və İctimai Əlaqələr Departamentinin rəhbəri Elnar Məmmədli Birliyin sədri Xəyyam Əsgərovun müvafiq əmrinə əsasən Emil Bayramovun Birliyin Layihələr departamentinin və Nərgiz Qurbanovanın İnsan Resursları departamentinin rəhbəri vəzifələrinə təyin edildiyini açıqlayıb.\nTeleqraf.com-un məlumatına görə, “İMZA” Sosial İnkişafa Dəstək İctimai Birliyi Azərbaycan Prezidenti İlham Əliyevin və Birinci Vitse-Prezident Mehriban Əliyevanın xalqımızın və dövlətimizin maraqlarına xidmət edən siyasətini təbliğ etməyi qarşısına əsas məqsəd qoyub. ”İMZA”çılar həmçinin ölkəmizin sosial-iqtisadi inkişaf strategiyasının həyata keçirilməsinə dəstək verir, bu qəbildən olan tədbirləri sosial şəbəkələrdə geniş işıqlandırır, beynəlxalq platformalarda həqiqətlərimizin təbliğində yaxından iştirak edirlər. Bu baxımdan” İMZA”nın bütün kollektivi kimi Layihələr və İnsan Resursları departamentilərinin də yeni mövsümdə üzərinə ciddi vəzifələr düşür.\nİndiyə qədər bir sıra layihələrin hazırlanmasında və reallaşdırılmasında kifayət qədər iş təcrübəsi toplamış, gənc kadr olan ana dili ilə yanaşı rus, ingilis və türk dillərini də sərbəst bilən E.Bayramovun rəhbərlik edəcəyi departamentin müasir tələblərə cavab verən, milli maraqlarımıza xidmət edən layihələrin hazırlanıb, həyata keçirilməsi üçün qarşısına ciddi vəzifələr qoyulub. Bu vəzifəyə təyian olunana qədər E.Bayramov marketinq və beynəlxalq əlaqələri dəstəkləyən təşəbbüslərin irəli sürülməsində, bir sıra yerli və beynəlxalq layihələrin hazırlanmasında və həyata keçirilməsində, tədbirlərin təşkilində, bu istiqamətdə korporativ əlaqələrin qurulmasında, həmçinin davamlılıq strategiyasının formalaşmasında fəal iştirak edib. O, əmək fəaliyyəti dövründə gənclər təşkilatlarında, bank sektorunda, Diasporla İş üzrə Dövlət Komitəsində işləyib. Hazırda Əmanətlərin Sığortalanması Fondunda çalışır.\nAzərbaycan Dillər Universitetinin məzunu olan, 1996-cı il təvəllüdlü Nərgiz Qurbanova isə ixtisasca ingilis dili müəllimidir. Hazırda oxuduğu təhsil ocağında Ümumi şöbənin assistenti vəzifəsində çalışan N.Qurbanova ADU-nun “Fəxri məzun” diplomu ilə təltif olunub. İngilis və rus dillərini sərbəst bilən gənc kadr buna qədər Gənclər üçün Təhsil Mərkəzində də işləyib. İndiyə kimi müxtəlif tədbirlərdə, o cümlədən ölkə rəhbərliyinin iştirakı ilə gənclərlə keçirilmiş görüşlərdə iştirak etmiş, çoxsaylı təlimlərdə püxtələşmiş, könüllü kimi də fəaliyyət göstərmiş yeni əməkdaşımız bildirir ki, onun əsas məqsədlərindən biri düzgün işləmək və ən əsası cəmiyyət üçün faydalı olmaqdır. “Heydər Əliyev və müasir Azərbaycan” mövzusunda respublika tələbə-şagird elmi konfransının iştirakçısı olmuş gənc mütəxəssis həmçinin həqiqətlərimizin dünya ictimaiyyətinə çatdırılmasında da yaxından iştirak edib. N.Qurbanova “Gənclərin kiçik biznes quruculuğuna dəstək” proqramı çərçivəsində Biznes Məktəbinin təlim kurslarını da uğurla bitirib.\nMəlumdur ki, Müzəffər Ali Baş Komandan, Prezident İlham Əliyevin uğurlu rəhbərliyi sayəsində işğalçı Ermənistan üzərində ölkəmizin qazandığı tarixi və parlaq qələbə Azərbaycana, xalqımıza, dövlətimizə dünyada çox ciddi nüfuz, hörmət və etibar qazandırıb. Ona görə də “İMZA” qalib ölkəmizin dövlət siyasətinin mahiyyətinin, milli-mədəni dəyərlərinin, tarixinin bütün dünyada geniş təbliğini, tanıdılmasını gələcək fəaliyyətinin əsas prioritetlərindən biri kimi müəyyənləşdirib. Xatırladaq ki, “İlhamla Mehribanla Zirvələrə Azərbaycan” Sosial İnkişafa Dəstək İctimai Birliyinin hazırda təkcə sosial şəbəkələrdə, o cümlədən də facebook və instagram-da statistik göstəricisi 13 milyon nəfəri keçib.\nBeləliklə, Vətənimizə və Xalqımıza xidmət biz “İMZA”çıların əsas həyat amalıdır!\nTemperatur mənfi 6 dərəcəyə endi - Hidrometeorologiya Xidməti\n24 Fevral 15:37\nSon sutkanın korona statistikası: Sağalanlar azaldı - Operativ Qərargah\n24 Fevral 15:21\nİlk cavabsız sevgi belə intihara yol aça bilər - Açıqlama\n24 Fevral 14:10\n24 Fevral 13:36\nHəbs edilən qazi azadlığa buraxıldı - Hərbi Məhkəmənin qərarı\nYaxın günlərdə hospitalın bütün əməkdaşları əməkhaqlarını alacaqlar - FHN\nBu ərazilərdə avtobuslar hərəkət edə bilmir - BNA-dan siyahı\n24 Fevral 12:38\nFHN hava şəraiti ilə bağlı vətəndaşlara müraciət etdi\n24 Fevral 12:13\nBakıda son 9 ilin ən kəskin soyuğu - Qeydə alındı\n24 Fevral 12:11\nBritaniyada Xocalı faciəsi ilə bağlı aksiya - Foto\nBrent neftini yüksəliş gözləyir, qiymət qalxacaq - Yeni proqnoz\n24 Fevral 22:27\nİqtisadi xərçəng: Riskləri yad ölkələrə transfer edən dövlətlər... - Ekspert\nCeyhun Bayramov Ukraynaya dəvət olundu\n24 Fevral 19:35\n24 Fevral 18:26\n24 Fevral 18:13\nQatar yük avtomobilini iki hissəyə böldü - Video\nBir ayın yağıntısı bir gündə yağdı - Nazirlik rəsmisi\n24 Fevral 17:35\n“Azəriqaz” abunəçilərə müraciət etdi: Cihazlarda nasazlıq yaransa...\n24 Fevral 17:29\nAzərbaycanın avtomobil yollarında - Son vəziyyət\nÖzünü vəzifəli şəxs kimi təqdim edən şəxs həbs olundu\n24 Fevral 14:19\n“Rusiya Azərbaycanın istəyi ilə...” – Sərkisyandan şok iddia\n24 Fevral 12:00\nQarlı-çovğunlu hava neçə gün davam edəcək? - Umayra Tağıyeva\n24 Fevral 09:36\nABŞ-dan qəribə iddia: “Biz verirdik, Türkiyə istəmədi”\n24 Fevral 10:45\nTarixdə ilk: Şimal Buzlu Okeanını gəmi ilə keçdilər\nBakıda məcburi köçkünlərin binasında yanğın - Yeni\nTarixi faktlar üzə çıxır: 3 dövlətin arxivi açılmalıdır - Açıqlama\nAzərbaycanlı xanəndə CNN əməkdaşları ilə Ağdamda evində... - Foto\nMafiya liderinin xanımı məhkəmə qarşısında: "İstəyi..."\n24 Fevral 09:44\n24 Fevral 16:48\nPaşinyanın hədəfindəki Rusiya: “Bu, Kremli qıcıqlandıracaq”\nBakıya yağan qara uşaq sevinci... - Fotosessiya\n24 Fevral 12:09\nHeyvanları Yer üzündə məhv etmək istəyirlər ki... - Şok ssenari\nRuslar nəyə görə Paşinyana etiraz edirlər? - Şərh\n24 Fevral 16:45\nErmənistan-Rusiya yolu bağlandı - Səbəb\n24 Fevral 11:06\nBŞİH açıqlama yaydı: Rekord göstəricidir, gecədən etibarən... - Foto\n24 Fevral 11:25\nPaytaxt küçələrində çadırlar quraşdırılır - Bakı şəhər İH\n24 Fevral 10:15\nProblemli kreditlər: Vəziyyət daha pis ola bilərdi – Əkrəm Həsənov\n24 Fevral 08:05\nRusiya Azərbaycana 180 ton yük göndərdi – Müdafiə Nazirliyi\n24 Fevral 12:30\nÜç türk ölkəsinin XİN başçıları bəyanat qəbul etdi - Foto\n24 Fevral 15:58


Qaşqay türkləri də Kazerunda etirazlara qoşuldu – GADTB\nQaşqay türkləri də Kazerunda etirazlara qoşuldu\nAprel 20, 2018\t3,148 Baxış\nGADTB-nin Mətbuat Mərkəzinin əldə etdiyi məlumata görə, Kazerun şəhərində, bölgədə yeni ərazi bölgüsü yaradılmasına qarşı bir həftəyə yaxındır etirazlar davam edib. Bu gün keçirilən etirazlarda etirazçılar Qaşqay türklərinə etirazlara dəstək verdiklərinə görə təşəkkür ediblər.\nEtiraz aksiyasında “Dərdunəyə salam, Bərazcuna salam – qeyrətli Qaşqaylar təşəkkür-təşəkkür” şüarı səsləndirilib.\nYayılan məlumatlara əsasən, bu gün aprel ayının 20-də minlərlə Kazerun halisi küçələrə çıxaraq bu şəhərin ikiyə bölünməsinə və vilayətdə yeni ərazi bölgüsü aparılmasına etiraz bildiriblər. Bildirilir ki, “Biz kazerunlu kişi və qadınlar savaşa hazırıq və parçalanmağa qarşı vuruşacağıq” şüarı səsləndirən aksiyaçılar, Kazerunun tabeliyində olan “Çinar Şahican”, “Kuhmərə”, “Bişapur”, “”Dəşti Bərm” və İmamzadə Seyid Hüseyn bölgələrinin bu şəhərdən ayrılmasına və əyalətdə ayrıca yeni bir şəhər salınmasına etiraz bildiriblər. Axşam saatlarına qədər davam edən etirazlarda tutulanların olub-olmaması barədə hər hansı bir məlumat yayılmayıb.\nKazerunlu sakinlər həmçinin bu şəhərin millət vəkilinə qarşı da şüar səsləndirib, onu əhalini himayə etməyə çağırıblar.\nÖncəki İran adlanan ölkə nüvə sazişindən imtinanın fəsadları barədə xəbərdarlıq etməyə başlayıb\nSonrakı Köln erməniləri “ermənilərin soyqırımı”nın saxta olduğuna etiraf etdilər


Tomas Bax: "İlk Avropa Oyunları gələcək yarışlar üçün böyük bir uğur hekayəsi olacaq"\n22 Noyabr 2014 01:21\n"İlk Avropa Oyunları gələcək yarışlar üçün böyük bir uğur hekayəsi olacaq. Biz idmançıların, atletlərin Avropa Oyunlarında çox möhtəşəm nəticələr göstərəcəklərinə əminik".\nPublika.az xəbər verir ki, bu barədə noyabrın 21-də Bakıda keçirilən Avropa Olimpiya Komitəsinin 43-cü Baş Assambleyasının ilk işində çıxış edən Beynəlxalq Olimpiya Komitəsinin prezidenti Tomas Bax deyib.\nGörülən işlərə görə, Azərbaycan Respublikasının prezidenti İlham Əliyevə və xanımı Mehriban Əliyevaya təşəkkür edən Tomas Bax Avropa Oyunları ilə əlaqədar kifayət qədər zəngin mədəni tədbirlər proqramının hazırlandığını bildirib.\n"Təbii ki, biz Baş Assambleyada bu yaxınlarda BMT tərəfindən qəbul olunmuş davamlı inkişaf məqsədlərinə dair qətnaməni də ətraflı müzakirə edəcəyik. Əlbəttə, Azərbaycanın, Azərbaycan hökumətinin idmanın yüksəlişinə dəstəyinin BMT-nin inkişaf məqsədlərinə daxil edilməsi ilə bağlı məsələlər də müzakirə olunacaq.\nCənab Prezident İlham Əliyev, göstərdiyiniz qətiyyətə, yüksək iradəyə və dünənki görüşümüzə görə Sizə bir daha minnətdarlığımı bildirirəm.\nAvropa idmanına gəldikdə isə, biz artıq uğurlu bir ilin sonuna çatmışıq. Bildiyiniz kimi, ilin əvvəlində Soçidə çox mükəmməl Qış Olimpiya Oyunları keçirildi. Qeyd etməliyəm ki, Soçi Olimpiadası keyfiyyət baxımından əvvəlki Qış Olimpiya Oyunlarını üstələdi. Bundan sonra Braziliyada futbol üzrə Dünya çempionatı keçirildi. Amerika qitəsində keçirilən bu çempionatda Dünya Kubokunu, səhv etmirəmsə, Avropa komandası qazandı. Bayaqkı təbriklərinizə görə minnətdarlığımızı bildiririk”.\nO qeyd edib ki, idman aləmində uğurlarla zəngin olan daha bir ilimiz başa çatmaq üzrədir: “Biz qarşıdan gələn ildə keçiriləcək Avropa Oyunlarından da qələbələr gözləyirik.\nSiz doğru qeyd etdiniz, gələn ilin birinci yarısında Avstriyada və Lixtenşteyndə Avropa Yeniyetmələrinin Qış Olimpiya Festivalı, ilk Avropa Oyunları isə məhz burada, Bakıda keçiriləcəkdir. Ondan sonra növbəti gənclər festivalı Gürcüstanın paytaxtı Tbilisidə təşkil olunacaq. Gələn il də sözün əsl mənasında, gərgin qrafiki ilə seçiləcək bir idman ili olacaq. Ümidvaram ki, bu idman yarışları uğurla keçiriləcəkdir. İnanıram ki, 2016-cı ildə Rio-de-Janeyroda keçiriləcək Yay Olimpiya Oyunlarına idmançıları yüksək səviyyədə hazırlaşdıra biləcəksiniz. Çünki kifayət qədər vaxtınız var. Ümid edirəm ki, həmçinin “Olimpiya-2020”-nin proqramını da ərsəyə gətirə biləcəksiniz. Biz buna inanırıq. İki həftədən sonra Beynəlxalq Olimpiya Komitəsinin Monte-Karloda keçiriləcək fövqəladə iclasında “Olimpiya-2020”-nin proqramının təsdiq olunması gözlənilir. Beləliklə, bizim 43-cü Baş Assambleyada çox məhsuldar və çox maraqlı keçəcək müzakirələrdə sizin hamınıza uğurlar diləyirəm.\nÜmid edirəm ki, bu il olduğu kimi, gələn il də idman yarışlarından kifayət qədər zövq alacaqsınız. Qarşıdan gələn 2015-ci ilin Avropa üçün çox uğurlu bir idman ili olacağına inanır və sizin hamınıza uğurlar diləyirəm.\nÖlkənizdə idmanla, gənclərlə bağlı görəcəyiniz bütün işlərdə, irəli sürəcəyiniz təşəbbüslərdə sizin hamınıza bəri başdan uğurlar arzu edirəm”.


YUNUS OĞUZLA ZƏLİMXAN MƏMMƏDLİ ARASINDA QALMAQAL - Azinforum.az İnformasiya Portalı\nAna səhifə / Cəmiyyət / YUNUS OĞUZLA ZƏLİMXAN MƏMMƏDLİ ARASINDA QALMAQAL\nYUNUS OĞUZLA ZƏLİMXAN MƏMMƏDLİ ARASINDA QALMAQAL\n“Borçalı” Cəmiyyətinin sədri Zəlimxan Məmmədli ilə yazar-publisist Yunus Oğuz arasında mübahisə yaranıb. Teleqraf.com bildirir ki, mübahisəyə səbəb Yunus Oğuzun sahibi olduğu olaylar.az saytında Gürcüstan azərbaycanlıları ilə bağlı məqalənin işıqlandırılması olub. Sözügedən məqalədə qeyd olunub ki, cəbhə xəttində baş verən son hadisələrə Borçalıda yaşayan soydaşlarımız münasibət bildirməyib, ən azı bir yerə toplaşaraq ermənilərin hərəkətlərini pisləməyiblər.\nBu yanaşma “Borçalı” Cəmiyyətinin sədri Zəlimxan Məmmədlini və onlarla ziyalının kəskin etirazına səbəb olub. Məsələ ilə bağlı hətta “Borçalı” Cəmiyyəti bəyanatla çıxış edib. Bəyanatda qeyd edilib ki, adı çəkilən saytı Gürcüstan türklərinin heysiyyatına toxunan, eyni zamanda Azərbaycanın mənəvi birliyinə xələl gətirən yazı dərc edib: “Guya həm Gürcüstanda, həm də Azərbaycanda yaşayan soydaşlarımız Vətən müharibəsinə biganə qalıblar. Bu cəfəngiyyatın müəllifi isə saytın rəhbəri Yunus Oğuzdur. Telefon açaraq bu yazınının obyektiv gerçəkliyi əks etdirmədiyini və səhifədən götürülməsini istədik. Ancaq qarşı tərəf bundan imtina etdi”.\nZəlimxan Məmmədli: “Telefonda məni təhqir etdi” Daha sonra Z.Məmmədli iddia edib ki, telefon danışığı zamanı Yunus Oğuz onu təhqir edib. Əlavə edib ki, 2-5 apreldə cəbhədə baş verən hadisələrə Gürcüstan azərbaycanlıları heç bir halda biganə qalmayıb: “Soydaşlarımız, gürcü dostlarımız və “Borçalı” Cəmiyyəti müharibənin ilk günündən kifayət qədər dövlətçi mövqe sərgiləyib. Bu müharibədə Borçalı da şəhid verib. Hesab edirəm ki, birlik və bərabərliyimizin tələb olunduğu bir zamanda “Gürcüstan azərbaycanlıları niyə susdu” başlıqlı yazı təxribatdır və obyektiv gerçəkliyi əks etdirmir. Biz tələb edirik ki, yazı saytdan yığışdırılsın və müəllifsiz yazının sahibi müəyyənləşdirilsin və izahat verilsin”.\nZ.Məmmədli Mətbuat Şurasını sədri Əflatun Amaşova müraciət edərək belə halların birdəfəlik aradan qaldırılması üçün zəruri addımlar atılmasını xahiş edib, hətta Yunus Oğuzun məsuliyyət məsələsini qaldırıb. Yunus Oğuz: “Gürcüstanda 500 min azərbaycanlı yaşasa da, səsləri çıxmadı” Teleqraf.com-a açıqlama verən Yunus Oğuz qarşı tərəfin haqsız olduğunu bəyan edib: “Yazılanlar həqiqətdir. Hadisələr artıq başa çatıb. Biz də qeyd etmişik ki, İsraildə, Almaniyada yaşayan azərbaycanlılar dərhal bir yerə toplaşdılar, etiraz etdilər, bildirdilər ki, ermənilər Azərbaycan torpaqlarından rədd olub çıxmalıdırlar.\nÇünki BMT-nin müvafiq qətnamələri də bunu tələb edir. Təsəvvür edin ki, bu mövqeni İsraildə, Fransada yaşayan soydaşlarımız bəyan etdi, ancaq Gürcüstanda 500 min azərbaycanlı yaşasa da, onların səsi çıxmadı. İndi bu mövqeni ifadə etdiyimizə görə, bizi həbs etməlidirlər?”. Yunus Oğuz Zəlimxan Məmmədlinin onun həbs edilməsini istəməsi fikrinə də münasibət bildirib: “Mən də istəyərəm ki, Zəlimxan Məmmədlinin arzusu ürəyində qalmasın və məni həbs etsinlər. Axı biz neyləmişik? Yazmışıq ki, hamının səsi çıxdı, amma Gürcüstanda yaşayan soydaşlarımızın səsi çıxmadı. Biz bundan başqa bir söz yazmamışıq. Əslən gürcüstanlı olan bir Azərbaycan vətəndaşı döyüşlər zamanı şəhid olub, özü də Əhmədlidə yaşayıb. Bu şəxs Azərbaycan Respublikasının vətəndaşıdır.\nBiz Azərbaycanda yaşayan Gürcüstan əsilli şəxsləri nəzərdə tutmamışıq, faktiki Borçalı mahalında yaşayan soydaşlarımızı nəzərdə tutmuşuq. Əslində, Zəlimxan Məmmədli ilə dostluq münasibətimiz var, bir saat əvvəl telefonla danışdıq. Ona da dedim ki, Gürcüstanda yaşayan soydaşlarımızın səsi çıxmır. Mən sevinirəm ki, indi onların səsi çıxdı. Yeri gəlmişkən, Zəlimxan Məmmədlidən savayı daha bir neçə dostum zəng etdi, biz də yazını səhifədən çıxardıq.\nAncaq bir daha qeyd edirəm ki, Borçalıda 500 min soydaşımız yaşayır. Onlar sadəcə olaraq toplaşaraq etirazlarını bildirmək imkanında ola bilərdirlər. Buna görə, bizə qarşı gəlmək, həbsimizi tələb etmək əsassız və yersizdir. Ancaq həbsimizi istəyirlərsə, buna hazırıq. Bakıda fəaliyyət göstərən fərqli təşkilatlar bəyan edirlər ki, Gürcüstanda 50 min üzvləri var və s. Ancaq belə anlarda ortada bir şey olmur”.\nÖncəki Çingiz Aytmatovu “KQB” ilə üz-üzə qoyan kitabı çap edildi\nNövbəti Gül Bayramı ilə bağlı yeni – Qərar


“Azərtexnolayn” və “Gazelli Group” MDB ölkələri arasında keçirilən müsabiqənin qalibləri seçilib - SƏNAYE - Fins.az\n“Azərtexnolayn” və “Gazelli Group” MDB ölkələri arasında keçirilən müsabiqənin qalibləri seçilib\nİstehsal və xidmətlər üzrə keyfiyyət sahəsində əldə edilən nailiyyətlərə görə Müstəqil Dövlətlər Birliyinə (MDB) üzv ölkələrin müəssisələri arasında keçirilən müsabiqənin qalibləri müəyyən olunub. Azərbaycan müəssisələri “Azərtexnolayn” MMC və “Gazelli Group” MMC müsabiqənin qalibləri seçilib. Bu barədə Standartlaşdırma, Metrologiya və Patent üzrə Dövlət Komitəsinin mətbuat xidmətindən açıqlama verilib.\nMəlumata görə, müsabiqənin I mərhələsi MDB-yə üzv ölkələrin aidiyyəti qurumları tərəfindən keçirilir. Bu məqsədlə Standartlaşdırma, Metrologiya və Patent üzrə Dövlət Komitəsi 2017-ci ildə ölkə üzrə qaliblərin müəyyən edilməsi ilə bağlı elan verib. Müsabiqənin tələblərinə əsasən, müraciət edən təşkilatlar iki ildən az olmamaq şərtilə istehsal olunan məhsulların və ya xidmətlərin yüksək keyfiyyətliliyini təsdiq etməli, həmçinin iki ildən az olmamaq şərtilə məhsullar MDB-yə üzv dövlətlərə ixrac edilməlidir.\nMüsabiqənin birinci mərhələsinin qalibləri “Azərtexnolayn” MMC (Polad borular istehsalı) və “Gazelli Group” MMC-nin ( Ətriyyat məhsullarının istehsalı) sənədləri ikinci mərhələdə iştirak üçün MDB-nin Dövlətlərarası Şurasına təqdim edilib.\nMüsabiqədə təşkilata üzv ölkələrdən Azərbaycanla yanaşı, Rusiya, Belarus, Qazaxıstan, Qırğızıstan, Tacikistan, Moldova və digər ölkələri təmsil edən bir çox müəssisələr iştirak edib.


Qonaqları səmimi salamlayan nazir Kəmaləddin Heydərov Azərbaycan Respublikasının Fövqəladə Hallar Nazirliyinin fövqəladə halların qarşısının alınması və nəticələrinin aradan qaldırılması sahəsində beynəlxalq əməkdaşlığa böyük önəm verdiyini diqqətə çatdırmışdır. Beynəlxalq təşkilatlar tərəfindən həyata keçirilmiş layihələrdə dost Moldova Respublikasının müvafiq qurumları ilə birgə fəaliyyət göstərdiklərini xatırladan nazir Kəmaləddin Heydərov ikitərəfli münasibətlərin inkişaf etdirilməsinin vacibliyini vurğulamış, Fövqəladə Hallar Nazirliyinin strukturu və fəaliyyəti, o cümlədən FHN-in Akademiyası barədə qonaqlara ətraflı məlumat vermişdir. Nazir Azərbaycan Respublikasının Fövqəladə Hallar Nazirliyinin Akademiyasında moldovalı gənclərin də təhsil almasının mümkünlüyünü nəzərə çatdırmışdır.\nMoldova Respublikasının daxili işlər naziri Aleksandr Jizda səmimi qəbula görə minnətdarlığını bildirmiş və Azərbaycan Respublikasının Fövqəladə Hallar Nazirliyinə məxsus qüvvələrin Moldovada keçirilmiş təlimlərdə iştirak etdiyini xatırladaraq təcrübə mübadiləsinin çox böyük əhəmiyyətə malik olduğunu nəzərə çatdırmış, müvafiq qurumlar arasında əməkdaşlığın dərinləşməsinin vacibliyini önə çəkmişdir.\nGörüşdə qarşılıqlı maraq doğuran məsələlərlə bağlı fikir mübadiləsi aparılmış, gələcək əməkdaşlığın perspektivləri müzakirə edilmişdir.


Azərbaycan və Rusiya arasında yükdaşımaların həcmi 31 faiz artıb| Azərbaycan Dəmir Yolları\nAzərbaycan və Rusiya arasında yükdaşımaların həcmi 31 faiz artıb 17:46 11.12.2019\n“Azərbaycan Dəmir Yolları” QSC-nin sədri Cavid Qurbanov “Rusiya Dəmir Yolları” ASC-nin İdarə Heyətinin yekun iclasında çıxış edib.\nO bildirib ki, “Rusiya Dəmir Yolları” ASC dəmir yolları şirkətlərinin dünya üçlüyünə daxildir. Şərqlə Qərbi birləşdirən, ən uzun və tamamilə elektrikləşdirilmiş 9200 kilometrlik Transsibir magistralı bunun əyani göstəricisidir.\nCavid Qurbanov qeyd edib ki, ölkələrimiz arasındakı dostluq və əməkdaşlıq əlaqələri yüksələn xətlə inkişaf edir. Bu yaxınlarda 10-cu Rusiya-Azərbaycan Regionlararası Forumunun keçirilməsi, Azərbaycanın Birincı vitse-prezidenti Mehriban Əliyevanın bu mötəbər tədbirdə iştirakı, Rusiya Prezidenti Vladimir Putin tərəfindən ona “Dostluq” ordeninin təqdim edilməsi bunun bariz nümunəsidir.\nÖlkələrimiz arasında nəqliyyat, o cümlədən dəmir yolu sahəsində geniş əməkdaşlıq əlaqələri mövcuddur. Rusiya və Azərbaycan dəmir yolları beynəlxalq qurumlar çərçivəsində, o cümlədən Dəmir Yolları Əməkdaşlıq Təşkilatında ikitərəfli və çoxtərəfli formatlarda, eləcə də bir neçə tranzit nəqliyyat dəhlizinin genişləndirilməsində birgə fəaliyyət göstərir.\nHər iki ölkə dəmiryolçularının Yalama-Samur sərhəd-keçid məntəqəsindəki əlaqələndirilmiş işi nəticəsində yük daşımalarında müsbət dinamika müşahidə olunur. Bu ilin yanvar-oktyabr aylarında yükdaşımaların həcmi 1,4 milyon tona yüksəlib, bu da keçən ilin müvafiq dövrü ilə müqayisədə 31 faiz çoxdur.\nŞimal-Cənub və Şərq-Qərb nəqliyyat dəhlizlərinin Bakı-Tbilisi-Qars dəmir yolu xətti vasitəsilə daha da inkişaf etdirilməsi üçün hər iki ölkənin dəmir yolları mütəxəssisləri uğurlu əməkdaşlıq edirlər.\nCavid Qurbanov həmçinin Transsibir magistralının potensialı ilə BTQ-nin “Şərq-Qərb” formatındakı imkanları arasında sinergiya layihəsi haqqında danışıb, bu layihə ilə bağlı hər iki ölkənin dövlət başçılarından tövsiyələr alındığını bildirib. Onun sözlərinə görə, tərəflərin birgə fəaliyyəti hər iki ölkənin dəmir yollarında tranzit daşımalarının ciddi artımına, nəqliyyat və logistika infranstrukturundan səmərəli istifadəyə səbəb olacaq.